ПРЕЗИДЕНТ ШАВКАТ МИРОМОНОВИЧ МИРЗИЁЕВНИНГ “КАМОЛОТ” ЁШЛАР ИЖТИМОИЙ ҲАРАКАТИНИНГ IV ҚУРУЛТОЙИДАГИ НУТҚИ 01.07.2017 07:13\n“КАМОЛОТ” ЁШЛАР ИЖТИМОИЙ ҲАРАКАТИНИНГ IV ҚУРУЛТОЙИДАГИ НУТҚИ\nАввало, сиз, азизлар билан “Камолот” ёшлар ижтимоий ҳаракатининг IV қурултойида учрашиб турганимдан хурсанд эканимни билдириб, барчангизга ўзимнинг чуқур ҳурматим ва эзгу тилакларимни изҳор этишга рухсат бергайсиз.\nОчиғини айтганда, мен бугунги учрашувга кўпдан буён тайёргарлик кўриб келаётган эдим. Юртимиз ёшларининг муносиб вакиллари, эртанги кунимиз эгалари бўлган сиз, азиз ўғил-қизларимиз даврасида ёшимиз, лавозимдаги фарқларга эътибор бермасдан, худдики сизлар билан тенг бўлиб, чин дилдан, самимий бир суҳбат қуришни анчадан бери орзу қилиб келар эдим.\nБугун сизларнинг қалбингиз, юрагингиздаги ўй-фикрлар, мақсад-муддаолар, керак бўлса, ушалмай турган ниятлар билан яқиндан танишиш, шу асосда ёшлар сиёсати бўйича олиб бораётган ишларимизни танқидий баҳолаб, тегишли қарорлар қабул қилишни мен ўз фаолиятим учун ғоят муҳим деб ҳисоблайман.\nМаълумки, ёш авлод тарбияси ҳамма замонларда ҳам муҳим ва долзарб аҳамиятга эга бўлиб келган. Аммо биз яшаётган XXI асрда бу масала ҳақиқатан ҳам ҳаёт-мамот масаласига айланиб бормоқда.\n“Тарбия қанча мукаммал бўлса, халқ шунча бахтли яшайди”, дейди донишмандлар. Тарбия мукаммал бўлиши учун эса бу масалада бўшлиқ пайдо бўлишига мутлақо йўл қўйиб бўлмайди.\nБарчангизга аён, ҳозирги кунда дунё миқёсида бешафқат рақобат, қарама-қаршилик ва зиддиятлар тобора кескин тус олмоқда.\nДиний экстремизм, терроризм, гиёҳвандлик, одам савдоси, ноқонуний миграция, “оммавий маданият” каби хавф-хатарлар кучайиб, одамзот асрлар давомида амал қилиб келган эътиқодлар, оилавий қадриятларга путур етказмоқда.\nМана шундай ва бошқа кўплаб таҳдидлар инсоният ҳаётида жиддий муаммоларни келтириб чиқараётгани – айни ҳақиқат ва буни ҳеч ким инкор этолмайди.\nБугунги учрашувимизда ана шу мураккаб вазиятни ҳисобга олган ҳолда, мамлакатимизда ёшларга оид давлат сиёсати қандай амалга ошириляпти, бу соҳада қандай муаммолар бор, уларни қандай ҳал қилишимиз керак, бу борада ёшлар ташкилотининг ўрни қандай бўлиши лозим, деган масалалар ҳақида атрофлича гаплашиб олсак, ўйлайманки, мақсадга мувофиқ бўлади.\nБугунги кунда мамлакатимизда барча соҳаларни модернизация қилиш ва янгилаш жараёнлари янги босқичда жадал олиб борилмоқда.\nҲаёт талабларидан келиб чиқиб, юртимиздаги кўпгина давлат ва нодавлат ташкилотларининг фаолияти янада такомиллаштирилмоқда.\nШу нуқтаи назардан қараганда, нафақат ёшларимиз, балки бутун халқимиз тақдирига дахлдор бўлган “Камолот” ёшлар ижтимоий ҳаракатининг бугунги куни ва эртанги истиқболи барчамизни ўйлантириши табиий.\nСизларга яхши маълум, бундан 16 йил олдин, яъни, 2001 йилда ташкил этилган “Камолот” ёшлар ижтимоий ҳаракати ўтган давр мобайнида ёшлар ҳаётига кириб бориб, уларнинг маълум бир қисмини ўз атрофида бирлаштиришга, ўз Дастури ва Уставида белгиланган мақсад ва вазифаларни имкон даражасида бажаришга ҳаракат қилиб келмоқда.\nАйни вақтда таҳлиллар шуни кўрсатмоқдаки, моҳият эътибори билан ёшларнинг ҳақиқий таянчи ва суянчи бўлиши зарур бўлган “Камолот” ҳаракати фаолиятида жиддий камчилик ва нуқсонлар кўзга ташланмоқда.\nБиринчидан, “Камолот” бутун Ўзбекистон ёшларини бирлаштирган, том маънодаги оммавий ҳаракатга айлана олмади. У асосан ўз атрофида Ҳаракат фаолиятига хайрихоҳ бўлган ёшларни уюштириб, фақат уларни қизиқтирган масалалар юзасидангина иш олиб борди.\nМаълумотларга кўра, ҳозирги вақтда “Камолот”нинг 4 миллионга яқин аъзоси бор. Бу мамлакатимиздаги 10 миллиондан зиёд йигит-қизларнинг 40 фоизини ташкил этади.\nБир қарашда, 4 миллион – салмоқли рақам бўлиб кўринади. Лекин, холисона айтганда, ташкилотга аъзолик кўп ҳолларда фақат қоғозда мавжуд, амалда эса аксарият аъзолар “Камолот” тўғрисида аниқ тасаввурга эга эмас, унинг мақсад ва вазифаларини билмайди, ўз етакчиларини танимайди, Ҳаракат фаолиятида иштирок этмайди.\nНатижада юртимиздаги минглаб ёшлар, айниқса, қишлоқ жойларда нафақат “Камолот”нинг, айни вақтда давлат ва жамиятнинг эътиборидан четда қолмоқда. Улар билан ҳеч ким деярли шуғулланмаяпти, улар ўз ҳолига ташлаб қўйилган, десак, аччиқ ҳақиқатни тан олган бўламиз.\nАлбатта, бу борада ҳамма айбни фақат “Камолот”га юклаб қўйиш адолатдан эмас. Бу масалада маҳаллий ҳокимликлар, ички ишлар бўлимлари, прокуратура, суд, маҳалла идораларининг ҳам айби бор.\nАйни вақтда бу масалада ёшлар билан доимо ҳамнафас, ҳамфикр бўлиб яшаши, ишлаши керак бўлган “Камолот” ва унинг жойлардаги бўлинмаларининг масъулияти кўпроқ, десак, тўғри бўлади.\n“Камолот” фаолиятидаги бундай камчиликларнинг албатта объектив ва субъектив сабаблари бор.\nОбъектив сабаблар шундан иборатки, биз ўз вақтида “Камолот”ни жамоат ташкилоти сифатида тузиб, лекин ундан катта бир вазирлик вазифасини талаб қила бошладик. Унга жуда кенг, улкан вазифаларни топширдиг-у, аммо уларни бажариш учун зарур ҳуқуқий ва амалий ваколатлар, тегишли имконият ва имтиёзлар яратиб бериш ҳақида, афсуски, етарлича бош қотирмадик.\nОқибатда “Камолот” ёшлар ҳаёти билан боғлиқ ҳамма нарсага жавоб берадиган ва айни пайтда ҳеч нарсага жавоб бермайдиган, мўрт ва заиф бир тузилмага айланиб қолганини бугун қанчалик оғир бўлмасин, эътироф этишимиз керак.\n“Камолот” фаолиятига салбий таъсир кўрсатаётган субъектив сабаблар ҳақида гапирганда, унинг аксарият раҳбарлари ва ходимлари томонидан ишга расмиятчилик билан, юзаки ва лоқайд муносабатда бўлиш, маишатга, ичкиликбозликка берилиш каби салбий ҳолатларга йўл қўйилаётганини ҳам афсус билан қайд этиш лозим.\nМен бугунги анжуманда “ёшлар етакчиси” деган юксак номга мутлақо ярашмайдиган бундай нохуш ҳолатлар ҳақида гапириб, сизларни хижолатга қўйиш фикридан йироқман.\nАфсуски, биз “Камолот”ни ёшларимиз чин дилдан интиладиган, самарали фаолият олиб борадиган, замонавий кучли бир ташкилотга айлантириш учун ўз вақтида тегишли чоралар кўрмадик. Буни очиқ тан олишимиз ва зарур хулоса чиқаришимиз керак.\nМана, Президентнинг Халқ қабулхоналари ва Виртуал қабулхонасига келиб тушаётган мурожаатлар билан танишиб кўринглар. Уларнинг аксарияти “Бизни ҳеч ким эшитмайди”, “Бизни ҳеч ким тушунмайди”, “Биз билан ҳеч ким қизиқмайди”, “Раҳбарлар ўзини ўйлаш билан овора” деган мазмунда ёзилган.\nБиз ёшларга мана шундай беписанд, бегона муносабатда бўлсак, оқибати нима бўлиши аниқ – улар ҳам биздан бегоналашади.\nБунинг устига, кўпгина вилоят ва туманларда “Камолот” ташкилотлари учун бинолар етишмаслиги, уларнинг моддий-техник базаси ночорлиги, зарур мебель ва инвентарлар, алоқа ва ташкилий техника воситалари билан етарлича таъминланмагани, хизмат машиналари йўқлиги ҳам ишга салбий таъсир кўрсатмоқда.\n“Камолот”нинг Тошкент вилояти, Пискент тумани кенгаши туман ҳокимлиги биносида фаолият юритиб келган. Аммо ҳокимнинг топшириғига кўра, “Камолот”га тегишли хоналар “Маҳалла” фондининг туман бўлимига олиб берилган. “Камолот”га эса учинчи қаватдаги мажлислар залидан шунчаки номига жой ажратилган.\nҚорақалпоғистон Республикасининг Кегейли, Фарғона вилоятининг Сўх туманидаги “Камолот” ташкилотлари авария ҳолатидаги биноларда жойлашганига, айтинглар, нима деса бўлади?\nАна шундай чидаб бўлмайдиган яна бир мисолни келтирмоқчиман. “Камолот” ҳаракатининг Ўрта Чирчиқ тумани кенгаши “Элегант” деб аталадиган келин-куёвлар либоси салонида жойлашган. Буни қандай баҳолаш мумкин?\n“Камолот” томонидан ўтказилаётган кўпчилик тадбирларнинг, тарғибот материалларининг мазмуни ва сифати пастлиги, улар замон талабларига жавоб бермаслиги, ёшлар аудиторияси билан иш олиб боришда интерактив усуллар қўлланмаётганини қайд этиш лозим.\nЯна бир нохуш ҳолат шундан иборатки, маҳаллий ҳокимликлар томонидан “Камолот” раҳбарлари ва ходимларини уларга алоқаси бўлмаган вазифаларни бажаришга, жумладан, қишлоқ хўжалиги юмушлари, металлом топшириш, ободонлаштириш каби ишларга, энг ёмони, турли-туман мажлисларга жалб этиш авж олмоқда.\nБундай ачинарли ҳолат Тошкент шаҳрида ҳам мавжуд бўлиб, “Камолот”нинг туман кенгашлари раислари ободонлаштириш ишлари, бинолар фасадини таъмирлашга сафарбар этилган.\nУлар иш вақтининг асосий қисмини ўзларига бириктирилган “округ”ларда ўтказади. Кечки пайт эса ҳокимият мажлисларида ҳисобот беради. Ўзингиз айтинг, улар қачон ўзининг бевосита иши, яъни, ёшлар масаласи билан шуғулланади?\nЭнг ёмони, жойлардаги айрим раҳбарлар “Камолот” учун муносиб шароит яратиб бериш, ёшлар етакчиларига ёрдам бериш ўрнига уларга қўпол муносабатда бўлиш, обрўсини тўкишни “иш услуби”га айлантириб олмоқда.\nМасалан, жорий йилнинг 4 май куни Навоий шаҳридаги “Ёшлик” спорт мажмуасида ўтказилган тарғибот тадбирларида хунук воқеа рўй берган. Ички ишлар бошқармаси раҳбарларидан бири “Камолот”нинг Навоий вилояти кенгаши раисини кўпчилик ўртасида ҳақорат қилиб, зўравонлик билан тадбирдан четлаштирмоқчи бўлган.\nШу борада Андижон вилоятидан ҳам нохуш бир мисол келтиришга тўғри келади. Ўтган йили Ватанимиз мустақиллигининг 25 йиллиги муносабати билан вилоят “Камолот” ҳаракати кенгашига Андижон шаҳар ободонлаштириш бошқармаси томонидан тантанали равишда янги автобус топширилган.\nЛекин, маросим тугаши билан автобус олиб қўйилиб, унинг ўрнига шалағи чиққан эски транспорт воситаси берилган. Айтинглар, бундай “ўйин”лар, кўзбўямачилик билан биз ёшларга қандай тарбия беряпмиз?\nХалқ таълими вазири Улуғбек Иноятов, айтинг-чи, сиз ўз тизимингиз бўйича ёшлар етакчилари билан қачон учрашгансиз? Сиз бошчилик қилаётган соҳада ишлаётган педагогларнинг неча фоизини ёшлар ташкил этади? Уларнинг қанчаси “Камолот” аъзолари ҳисобланади?\nЯна бир мисол. Бухоро шаҳрида жойлашган Ибн Сино номидаги дам олиш ва истироҳат боғи Вазирлар Маҳкамасининг қарорига кўра, 2016 йилнинг ноябрь ойигача реконструкция қилиниб, “Камолот” балансига ёшлар маркази сифатида ўтказилиши зарур эди. Лекин маблағ етишмаслиги туфайли қурилиш ва ободонлаштириш ишлари тўхтаб қолган.\nБундай танқидий фикрларни яна узоқ давом эттириш мумкин. Лекин, мақсад – фақат танқид қилиш эмас. Мақсад шу гаплардан тўғри хулоса чиқариб, тилга олинган ҳар бир муаммо бўйича амалий ечим топишдан иборат.\nҲозирги пайтда ҳаммангиз “ойнаи жаҳон” орқали кўряпсиз, биз жойларда жамоатчилигимиз, аввало, ёшларимиз вакиллари билан доимий мулоқотлар ўтказяпмиз. Бу учрашувларда бир фикр такрор ва такрор айтилмоқда. Яъни, Ўзбекистон ёшлари расмиятчиликдан, кампаниябозликдан холи, навқирон авлод манфаатларининг ҳақиқий ҳимоячиси бўла оладиган демократик ёшлар ташкилотини тузиш ҳақида ўз хоҳиш-истакларини билдирмоқда.\nБунда илгаригидек барча ёшларни бир ташкилотга “ихтиёрий-мажбурий” асосда бирлаштириш эмас, аксинча, уларнинг орзу-интилишлари, ҳаётий ва касбий қизиқиш доираси, ижтимоий мақсадлари бўйича уюштириш тўғри бўлади, деган таклифлар илгари сурилмоқда.\nАна шуларнинг барчасини ҳисобга олиб, мамлакатимизда ёшларнинг чинакам суянчи ва таянчи бўла оладиган мутлақо янги ташкилот – Ўзбекистон ёшлар иттифоқини ташкил этсак, нима дейсизлар?\nМаълумки, ҳар қандай ислоҳот, хусусан, миллионлаб ёшларнинг ҳаёти ва келажагига бевосита дахлдор бўлган ўзгаришлар ҳар томонлама чуқур ўйлаб иш тутишни, етти ўлчаб, бир кесишни талаб этади.\nШу нуқтаи назардан биз бугун янги ёшлар ташкилотини тузмоқчи эканмиз, шошилмасдан, вазминлик билан иш кўришимиз, бу масаланинг барча ижобий ва салбий томонларини ўзимизга яққол тасаввур қилиб, шундан кейин бир хулоса ва қарорга келишимиз лозим.\nБу борада аввало бўлғуси ташкилотнинг ҳуқуқий мақоми, асосий мақсад ва вазифалари, унинг ижтимоий ҳаётимиздаги ўрни ва нуфузини, обрў-эътиборини оширишга алоҳида эътибор қаратиш зарур.\nШу мақсадда Ўзбекистон ёшлар иттифоқи раҳбари айни вақтда Ўзбекистон Республикаси Президентининг ёшлар сиёсати бўйича давлат маслаҳатчиси лавозимида фаолият олиб боришини ҳуқуқий асосда белгилаб қўйиш даркор. Шу билан бирга, у Президент фармонига биноан Олий Мажлис Сенати аъзоси этиб тайинланади.\nТашкилотнинг Қорақалпоғистондаги кенгаши раиси Республика Жўқорғи Кенгеси раисининг, вилоят, туман ва шаҳар бўлинмаларининг раҳбарлари эса тегишли ҳокимларнинг ёшлар сиёсати бўйича маслаҳатчилари этиб тайинланиши мақсадга мувофиқ.\nМана, кўриб турибсизлар, Ўзбекистон ёшлар иттифоқининг раҳбарларига қандай катта мақом ва ваколат бериляпти.\nЎзбекистон ёшлар иттифоқининг таркибий тузилиши ҳақида гапирганда, бир масалага алоҳида аҳамият бериш керак.\nМаълумки, ҳозирги вақтда умумтаълим мактабларидаги бошланғич синф ўқувчилари билан ишлаш учун “Камалак” болалар ташкилоти мавжуд.\nШунингдек, ёш тадбиркор ва фермерлар билан иш олиб борадиган Ёшлар тадбиркорлиги ва фермерликни қўллаб-қувватлаш маркази, истеъдодли ва ижодкор ёшлар билан ишлаш учун Ёшлар ташаббуслари маркази каби тузилмалар ҳам ташкил этилган.\nЛекин, тан олиш керакки, бугун уларнинг аксарияти талаб даражасида иш олиб бормаяпти. Бу тузилмаларнинг фаолиятини жонлантириш, уларга янги мазмун ва руҳ бағишлаш керак.\nШу муносабат билан умумтаълим, ўрта махсус ва олий таълим тизимида “Камолот” нисбатан самарали фаолият олиб борганини ҳисобга олган ҳолда, ушбу тизимдаги “Камолот” ташкилотлари негизида Ўзбекистон ёшлар иттифоқининг бўлимларини ташкил этиш мумкин.\nКелгусида эса ёшларнинг хоҳиши ва интилишларига кўра, Ёш олимлар уюшмаси, Ёшларга ижтимоий-психологик ёрдам кўрсатиш маркази, Ёшлар туризми уюшмаси, Спорт клублари ва фитнес марказлари уюшмаси, Имконияти чекланган ёшлар уюшмаси ва бошқа ташкилотлар ҳам тузилиши мумкин.\nАлбатта, бу тузилмаларни қандай номлаш, уларнинг вазифаларини белгилаш бўйича аввало сизлар барча тенгдошларингиз билан фикрлашиб, шу асосда бир қарорга келишингиз табиий.\nЎзбекистон ёшлар иттифоқи ҳозир мавжуд бўлган ва келажакда тузиладиган бу уюшмаларнинг барчасини бирлаштириб, уларга нафақат молиявий, моддий-техник нуқтаи назардан, аввало, ғоявий-услубий, маънавий жиҳатдан амалий ёрдам кўрсатадиган, уларнинг ишини мувофиқлаштирадиган асосий ташкилот сифатида фаолият олиб боради.\nАйни вақтда ҳаммамиз тушунамизки, Ўзбекистон ёшлар иттифоқи фаолиятини дастлабки пайтда ҳар тарафлама қўллаб-қувватлаш, унинг оёққа туриб олиши учун давлат томонидан зарур кўмак ва ёрдам берилиши лозим.\nЁшларга оид давлат сиёсатини амалга ошириш наинки Президент девони, балки барча бўғиндаги давлат органлари раҳбарларининг доимий ишига айланиши зарур. Бундан буён бу соҳада аниқ тизим асосида иш олиб борамиз.\nҚонунчилик палатаси Спикери ва Сенат Раисидан бошлаб, Бош вазир ва унинг ўринбосарлари, Бош прокурор, вазирлик ва идоралар, компания ва хўжалик бирлашмаларининг раҳбарларигача марказда ва жойларда ҳар бир соҳа бўйича ёшлар билан учрашиб, доимий мулоқот олиб борадиган тартиб жорий этишимиз керак.\nШу муносабат билан аввало ҳозирги кунда фаолият кўрсатаётган тузилмалар билан, жумладан, таълим тизимидаги ёшлар ташкилотлари билан – Бош вазир А.Арипов ҳамда олий ва ўрта махсус таълим вазири И.Мажидов, халқ таълими вазири У.Иноятов, ҳамма соҳада Ёшлар тадбиркорлиги ва фермерликни қўллаб-қувватлаш маркази билан – Бош вазирнинг биринчи ўринбосари А.Раматов, Бош вазир ўринбосари З.Мирзаев ва Савдо-саноат палатаси раиси А.Икромов, Ёшлар ташаббусларини қўллаб-қувватлаш маркази билан – Давлат маслаҳатчиси Х.Султонов ва маданият вазири М.Муратов доимий иш олиб бориши керак.\nШунингдек, келгусида ташкил этиладиган Ёшлар туризми уюшмаси билан – Бош вазир ўринбосари Ж.Қўчқоров ва Туризмни ривожлантириш давлат қўмитаси раиси А.Шарапов, Ёш олимлар уюшмаси билан – Бош вазир ўринбосари У.Розиқулов ва Фанлар академияси президенти Б.Йўлдошев, Спорт клублари ва фитнес марказлари уюшмаси билан – Бош вазир ўринбосари Ғ.Ибрагимов ҳамда Жисмоний тарбия ва спорт давлат қўмитаси раиси Р.Қурбонов, Имконияти чекланган ёшлар уюшмаси билан – Бош вазир ўринбосари Т.Норбоева ва соғлиқни сақлаш вазири А.Шодмонов, Ёшларга ижтимоий-психологик ёрдам кўрсатиш маркази билан – Бош прокурор И.Абдуллаев ва адлия вазири М.Икромов тизимли асосда иш олиб бориши, бошқача айтганда, уларни оталиққа олиши мақсадга мувофиқдир.\nШу билан бирга, жойларда вилоят, туман ва шаҳар ҳокимлари, суд, прокуратура, ички ишлар органлари, соғлиқни сақлаш, халқ таълими ташкилотлари ёшлар билан доимий мулоқотни йўлга қўйиши, уларнинг олдида мунтазам равишда ҳисобот бериб бориши зарур.\nЎзбекистон ёшлар иттифоқининг жойлардаги кенгашлари раислари ва фаоллари албатта сайловларда иштирок этиб, халқ депутатлари маҳаллий Кенгашларига, керак бўлса, Олий Мажлис Қонунчилик палатасига сайланиши ҳам муҳим аҳамиятга эга.\nИккинчидан, Ўзбекистон ёшлар иттифоқи давлат ва жамият учун раҳбар кадрларни тайёрлаб берадиган ўзига хос марказ бўлиши, замонавий тилда айтадиган бўлсак, ёшлар учун “социал лифт” вазифасини бажариши керак. У билимли, ташаббускор ва ташкилотчи, фидойи ёш раҳбарларнинг кадрлар захирасини яратиши керак.\nШу мақсадда Президент ҳузуридаги Давлат бошқаруви академияси қошида Ёшлар муаммоларини ўрганиш ва истиқболли кадрларни тайёрлаш институтини ташкил этиш зарур.\nБош вазир А.Арипов, Давлат маслаҳатчиси У.Исмоилов ва академия ректори Р.Қосимовга бир ой муддатда шу масала юзасидан тегишли қарор лойиҳасини тайёрлаб, тасдиқлаш учун киритиш вазифаси топширилади.\nЎзбекистон ёшлар иттифоқи ташкилотларида ўзини ижобий жиҳатдан кўрсатган ходимлар Давлат бошқаруви академиясида билим ва малакасини ошириб, ҳокимлик ва вазирликлар тизимида раҳбарлик лавозимлари учун асосий номзодлар қилиб тайёрланиши керак. Бундай тажриба илгари ҳам бўлган ва яхши натижа берган эди.\nУчинчидан, Ўзбекистон ёшлар иттифоқининг обрўси ва таъсирини ошириш учун мамлакатимизда ёшлар манфаатини таъминлашга қаратилган ишларда унинг иштирокини ҳар томонлама кенгайтириш зарур.\nЁшлар, ёш оилалар учун шахсий уй-жойга эга бўлиш нақадар муҳим аҳамиятга эга эканини ҳисобга олган ҳолда, биз бу йўналишда бошлаган ишларимизни изчил давом эттиришимиз керак.\nБарча туман ва шаҳарларда, жумладан, чекка ҳудудларда “Ёшлар уйлари”ни қуриш бўйича тўрт йиллик аниқ режа ишлаб чиқиш ва 2018 йилдан уни бажаришни бошлаш лозим.\nБу борада аҳоли зич яшайдиган Фарғона водийси вилоятларида, хусусан, шароити оғир бўлган Марказий Фарғона минтақасида ёш оилаларнинг уй-жойга бўлган эҳтиёжини таъминлашга алоҳида эътибор қаратиш керак.\nУмуман, қишлоқ ҳудудларида яшаётган, турар жойга муҳтож ёш оилаларни имтиёзли кредитлар асосида арзон уй-жой билан таъминлаш бўйича ваколатни энди Ўзбекистон ёшлар иттифоқига бериш масаласи Вазирлар Маҳкамаси томонидан кўриб чиқилиши лозим.\nТўртинчидан, ёшларни иш билан таъминлаш масаласи биз учун ҳамон энг долзарб вазифа бўлиб қолмоқда. Бугунги кунда ёшлар учун янги иш ўринлари очиш, уларнинг ҳалол меҳнат қилиб, даромад топиши мақсадида кўп ишлар қилинмоқда. Лекин, шунга қарамасдан, бу борада муаммолар ҳам оз эмас.\nЮртимизда ишсизларнинг аксарият кўпчилик қисмини коллеж битирувчилари ташкил этмоқда. Масалан, 2016 йили 477 минг 743 нафар ёш йигит-қиз коллежларни битириб чиққан ва уларнинг 438 минг 503 нафари ёки 91,8 фоизи иш билан таъминлангани тўғрисида маълумот берилган.\nСавол туғилади: бу рақамлар қанчалик тўғри? Агар барча коллеж битирувчилари ишга жойлашаётган бўлса, ишсиз ёшлар қаердан пайдо бўляпти?\nКоллеж битирувчилари билан тўрт томонлама шартномаларни номигагина имзолаб, ўзимизни ўзимиз алдамаяпмизми?\nЁшларни иш билан таъминлаш учун аввало улар ўртасида тадбиркорликни кенг ривожлантириш, бу борада янги имкониятлар яратиш мақсадида биз бир қатор чора-тадбирларни кўзда тутмоқдамиз.\nБу борада Иқтисодиёт вазирлиги, Бандлик ва меҳнат муносабатлари вазирлиги, Давлат рақобат қўмитаси, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимларига ҳар бир туман (шаҳар) марказида Ёшлар тадбиркорлик кластерларини ташкил этиш вазифаси топширилади.\nАна шу кластерлар фаолиятини йўлга қўйиш учун электр энергияси, табиий газ, сув ва транспорт коммуникацияси, алоқа воситалари ва Интернетга уланиш имконияти мавжуд бўлган ҳудудларда фойдаланилмай ётган давлат объектлари ёш тадбиркорларга “ноль” қиймати билан ижарага берилади.\nҲамма ҳудудларда ташкил этилаётган иқтисодий зоналарда, шаҳарларда эса кичик саноат зоналарида Ўзбекистон ёшлар иттифоқининг аъзоси бўлган ёш тадбиркорлардан ижара ҳақи олинмайдиган тартиб жорий этилади.\nБундан ташқари, ўз бизнесини бошлаётган ёш тадбиркорларга имтиёзли нархларда юридик, техник ва бошқа маслаҳат ёрдамларини кўрсатишни йўлга қўйиш лозим.\nБу масала бўйича молия вазири Б.Хўжаев ҳамда Савдо-саноат палатаси раиси А.Икромов бир ой муддатда тегишли таклифларни ишлаб чиқиб, тақдим этиши зарур.\nШунингдек, тегишли иқтисодий чора-тадбирларни амалга ошириш ҳисобидан Ўзбекистон ёшлар иттифоқининг бюджет маблағларини икки баробар кўпайтириш режалаштирилмоқда.\nБош вазир ўринбосари Ж.Қўчқоров, молия вазири Б.Хўжаев ва Давлат солиқ қўмитаси раиси Б.Парпиев бу масалага масъул ҳисобланади.\nИқтисодиёт вазирлиги, Давлат солиқ қўмитаси, Бандлик ва меҳнат муносабатлари вазирлиги ҳамда “Ҳунарманд” уюшмасига топшириқ: ҳунармандлик йўналишидаги тадбиркор ёшлар, айниқса, қизларнинг касаначилик билан банд бўлиши учун қулай шароит яратиб берилсин. Бу борада бўш турган объектлардан имтиёзли шартлар асосида жой ажратиш, мини-технологиялар, асбоб-ускуна ва зарур жиҳозлар ўрнатиб бериш кўзда тутилмоқда.\nЖумладан, ёш ҳунармандларга хомашё сотиб олиш учун кредитлар бериш, ўз бизнесини бошлаган ёш тадбиркорлар томонидан Пенсия жамғармасига тўланадиган суғурта бадалини олинган кредитларни қоплашга йўналтириш тизими жорий этилади.\nБандлик ва меҳнат муносабатлари вазирлиги, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликларига топшириқ: синов тариқасида 11 йиллик мажбурий ўрта таълим тизимига ўтиш муносабати билан бўшайдиган коллеж устахоналари негизида ёшларни, айниқса, уюшмаган ёшларни 6 ойгача бўлган муддатда бепул ўқитиш ва касбга қайта ўқитиш марказлари ташкил этилсин.\nАйни пайтда қўлига диплом олиб, мустақил иш бошлаётган ёшларимиз учун ҳам қўшимча имконият ва имтиёзлар яратиб берилади.\n2018 йилнинг 1 январидан бошлаб касб-ҳунар коллежлари, академик лицейлар ва олий таълим муассасаларининг биринчи марта ишга жойлашган битирувчилари бу имкониятлардан фойдаланади.\nЯъни, таълим муассасасини тамомлаганига уч йил бўлмаган бўлса, уларнинг иш ҳақидан олинадиган даромад солиғи биринчи йили 50 фоиз, иккинчи ва учинчи йилларда эса 25 фоиз камайтирилади.\nШунингдек, Ўзбекистон ёшлар иттифоқи қошида барча турдаги солиқлардан 10 йилга озод қилинган шўъба корхоналари тузиш ваколати берилади. Ушбу корхоналар учун аниқ фаолият йўналишларини, мисол учун, турли фанлар, жумладан, чет тилларни ўргатиш, компьютер дастурларини тузиш ва тадбиркорлик асосларини ўқитиш тизимларини белгилаш лозим.\nМазкур корхоналар томонидан тўланадиган солиқ тушумларининг 20 фоизини Ўзбекистон ёшлар иттифоқига ўтказиб бериш тартибини жорий этиш керак.\nЯна бир масала – Ўзбекистон ёшлар иттифоқи вилоят ва туманларда замонавий “Ёшлар кинотеатрлари”ни барпо этиш ишига бош-қош бўлса, яхши бўларди. Бунинг учун “Ўзсаноатқурилишбанк” томонидан 5 йил муддатга бериладиган имтиёзли кредитлар асосида алоҳида дастур ишлаб чиқиш ва амалга ошириш таклиф этилади.\nЁшлар иттифоқининг фаол аъзоси бўлган, бакалавриат ва магистратура талабаларига ўртача ўзлаштириш кўрсаткичи 86 фоиз ва ундан юқори бўлган тақдирда таълим бўйича шартнома тўлови миқдорининг 35-40 фоизини ташкилот ҳисобидан тўлаш орқали моддий ёрдам кўрсатиш ҳам кўзда тутилмоқда.\nЎзбекистон ёшлар иттифоқи тизимида 3-5 йил ва ундан кўпроқ фаол ишлаб келаётган, ипотека кредити асосида уй-жой сотиб олиш истагини билдирган ходимларнинг ҳар йили 140 нафарига 25-30 фоиз миқдоридаги бошланғич тўлов ташкилот маблағлари ҳисобидан тўланади.\nШунингдек, Ёшлар иттифоқининг вилоят, шаҳар ва туман кенгашлари раисларини рағбатлантириш, ташкилотнинг фаолият самарадорлигини ошириш мақсадида тижорат банкларининг 10 йил муддатгача мўлжалланган, бошланғич тўлови 15 фоизлик имтиёзли кредитлари асосида уларга ўзимизда ишлаб чиқарилган “Матиз” ва “Дамас” автомобилларини шахсий мулк сифатида сотиб олишда қулайлик яратилади.\nАгар ҳозирги нархда ўртача 46 миллион сўм бўлган бу кредитни қайтариш муддати амалда 3 йил, фоизи эса 30 фоиз эканини ҳисобга олсак, самарали хизмат қилаётган ёшлар етакчиси бундан қанча иқтисодий наф кўришини тасаввур қилиш қийин эмас.\nЯна бир муҳим масала – энди вилоят ва туман ҳокимларининг ёшлар сиёсати, ижтимоий ривожланиш ва маънавий-маърифий ишлар бўйича ўринбосарлари, туман ички ишлар бўлими бошлиқларининг ёшлар бўйича ўринбосарлари Ўзбекистон ёшлар иттифоқи тавсияси билан лавозимга тайинланади.\nБу албатта жойлардаги давлат бошқарув идораларининг Ўзбекистон ёшлар иттифоқи тузилмалари билан ҳамкорлигини сифат жиҳатидан оширишга хизмат қилади.\nБешинчидан, ёшлар ҳаёти, ўй-кечинмалари, орзу-ниятлари, энг муҳими, уларни қийнаётган масалалар, афсуски, радио ва телевидение, газета ва журналларда ўз ифодасини тўлиқ топмаяпти.\nГўёки ҳамма нарса жойида, олам гулистон. Агар ҳаммаси жойида бўлса, тўғри йўлдан адашган ёшлар, жиноятчилик, ишсизлик қаердан пайдо бўляпти? Нега ёшларга оид давлат сиёсатига лоқайд муносабатда бўлаётган амалдорлар ҳақида оммавий ахборот воситалари, аввало, ёшлар матбуоти чурқ этмайди?\n“Ёшлар” телерадиоканали ҳам ўз имкониятларидан самарали фойдалана олмаяпти. Шу муносабат билан ушбу канал фаолиятини кучайтириш, унинг 50 фоиз акцияси Ўзбекистон ёшлар иттифоқига тегишли бўлиши, унинг директори мазкур ташкилот Марказий кенгаши томонидан лавозимга тасдиқланиши бўйича Бош вазир А.Арипов, Ўзбекистон Миллий телерадиокомпанияси раиси Х.Мирзоҳидов, адлия вазири М.Икромовга бир ой муддатда тегишли таклиф тайёрлаш вазифаси топширилади.\nҲозирги вақтда ёшларга мўлжалланган “Туркистон” газетаси 9 минг 500 нусхада, “Молодёжь Узбекистана” газетаси 2 минг 800, “Ёш куч” журнали 3 минг нусхада чоп этилаётганини қониқарли баҳолаш мумкинми? Мамлакатимизда 10 миллиондан ортиқ ёшлар мавжуд бўлгани ҳолда, бу рақамлар биз учун уят эмасми?\nАввало, қуруқ расмий гаплардан қочиш, танқидий таҳлил, креатив ёндашув, бугунги ҳаётни бутун кўлами, мазмуни, керак бўлса, мураккаблиги билан ёритишда журналистларимиз фаоллик кўрсатиши керак.\nШу маънода, янги ташкил этилган Халқаро пресс-клубга ўхшаб, Ўзбекистон ёшлар иттифоқининг ҳам ўз матбуот клубини очиш фойдадан холи бўлмайди.\nБиз учун энг муҳим бўлган яна бир масала – бу ёш қизлар тарбияси билан боғлиқ.\nШу муносабат билан Бош вазир ўринбосари Т.Норбоевага мурожаат қилмоқчиман: сиз бошчилик қилаётган Хотин-қизлар қўмитаси фақат “Зулфиячи қизлар” билан чекланиб қолмасдан, юртимиздаги барча қизлар билан фаол иш олиб бориши лозим.\nАҳолимиз, энг аввало, ёшлар ўртасида китобхонлик савиясини ошириш мақсадида Қорақалпоғистон Республикаси, вилоятлар ва Тошкент шаҳрида ҳар йили “Энг китобхон мактаб”, “Энг китобхон маҳалла”, “Энг китобхон оила” каби йўналишларда танловлар ўтказиш, якуний босқич ғолибларини тақдирлаш учун қимматбаҳо совғалар, жумладан, юртимизда ишлаб чиқарилган автомобилларни мукофот тариқасида бериш, ўйлайманки, бу жуда катта рағбат бўлади.\nКелгусида Қорақалпоғистон Республикаси, барча вилоятлар ва Тошкент шаҳридаги ҳар бир туманда биттадан коллеж биносини Ўзбекистон ёшлар иттифоқи тасарруфига бериш лозим.\nБу бинолар фақат ташкилотнинг бошқарув идораси бўлиб қолмасдан, уларда ёшлар иштирокида турли маънавий-маърифий тадбирлар, фан ва касб-ҳунар тўгараклари, спорт мусобақалари, адабий кеча ва мушоиралар, бадиий ва ҳунармандлик кўргазмалари ўтказишни албатта йўлга қўйиш керак.\nОлтинчидан, юртимизда ижтимоий-маънавий муҳитни яхшилаш, ёшларни турли диний экстремистик оқимлар таъсиридан асраш масаласи барчамиз учун энг асосий вазифа бўлиб турибди.\nМактабда, лицей-коллеж ёки маҳаллада бир бола адашиб, нотўғри йўлга кириб кетар экан, бундан аввало унинг тенгдошлари, ёшлар ташкилоти хабардор бўлиши, ҳеч кимни тинч қолдирмасдан, бонг уриши керак эмасми?\nШу маънода, бугунги кунда юртимизда тобора кенг тарқалиб бораётган “Ўз болангни ўзинг асра!” деган даъват фақат қуруқ шиор бўлиб қолмасдан, ҳар бир ота-она, ҳар бир фуқаронинг қалбига, юрагига чуқур кириб бориши, амалий ҳаракатга айланиши зарур.\nБунинг учун бу масалани, яъни, ота-оналарнинг фарзандлар тарбияси учун масъулияти ва бурчини ҳуқуқий асосда мустаҳкамлаб қўйиш вақти келди, деб ўйлайман.\nДавлат маслаҳатчиси О.Муродов, адлия вазири М.Икромов бир ой муддатда ушбу масала юзасидан тегишли таклифларни тайёрлаб, киритиши зарур.\nҲозирги вақтда чет элда ишлаб юрган айрим ёшларнинг терроризм ва экстремизм чангалига тушиб қолаётгани билан боғлиқ муаммо барчамизни қийнамоқда.\nЛекин, қайси ҳоким ёки вазир, қайси жамоат ташкилотининг раҳбари мана шу ёшлар хорижда нима қилиб юрибди, қандай кун кечиряпти, деб қизиқиб кўряпти?\nҲолбуки, кўпгина давлатларда ўз фуқаролари бўлган, хориждаги ёшлар билан ишлаш бўйича тузилмалар бор. Уларнинг тажрибасини ўрганиб, биз ҳам чет элларда ўқиётган, меҳнат қилаётган ёшлар билан иш олиб борадиган, уларнинг ҳуқуқ ва манфаатларини ҳимоя қиладиган бир ташкилот тузишимиз керак. Ўзимизнинг болаларимиз ҳақида ўзимиз ўйламасак, ким ўйлайди?\nБу масала бўйича Давлат маслаҳатчиси А.Юнусхўжаев, ташқи ишлар вазири А.Комилов, бандлик ва меҳнат муносабатлари вазири А.Абдуҳакимов Ўзбекистон ёшлар иттифоқи билан биргаликда бир ой муддатда таклиф киритсин.\nЕттинчидан, Ўзбекистон ёшлар иттифоқи маънавий-ахлоқий жиҳатдан муаммоси бор, яъни нотинч оила фарзандлари, жиноятчиликка мойил бўлган ёки профилактик рўйхатда турадиган ёшлар билан индивидуал тарзда иш олиб боришга кўпроқ эътибор қаратиши лозим.\nИқтидорли, тарбияли болалар билан ишлаш осон, лекин ҳаётда қоқилган ёки ёмон муҳитга тушиб қолган ёшларни тўғри йўлга, эзгу мақсадга даъват қилиш, ишонтириш қийин. Янги ташкилот мана шу оғир, лекин ўта зарур вазифани ўз зиммасига олиши айни муддао бўлур эди.\nБиз “уюшмаган ёшлар, уюшмаган ёшлар”, деб кўп гапирамиз. Лекин, бу масалани ҳуқуқий ва амалий жиҳатдан ҳал қилишга келганда, очиқ айтиш керак, кўпчилигимиз нима қилиш лозимлигини билмаймиз.\nШу мақсадда Ўзбекистон ёшлар иттифоқи бошчилигида, бошқа манфаатдор вазирлик ва идоралар иштирокида, бир илмий-амалий конференция ўтказиш ўринли бўлур эди. Унда уюшмаган ёшлар билан ишлаш бўйича ҳар томонлама асосланган тавсиялар ишлаб чиқиш зарур, деб ўйлайман. Бу вазифа Давлат маслаҳатчилари О.Муродов ва Р.Комиловга топширилади.\nЯна бир муҳим масалага эътиборингизни қаратишни истардим.\nЎзбекистон ёшлар иттифоқи жаҳон маданияти ривожига беқиёс ҳисса қўшган буюк аждодларимиз меросига ҳурмат, унга муносиб бўлиш туйғусини шакллантириш, бу бебаҳо бойликни чуқур ўрганиш ва кенг тарғиб этишга қаратилган мазмундор, таъсирчан лойиҳаларни амалга оширишда ташаббус кўрсатиши нур устига нур бўлур эди. Ҳозирча бу борада ёшлар ташкилотининг ишини қониқарли деб бўлмайди.\nМамлакатимизда ҳукм сураётган тинчлик, миллатлараро тотувлик, ўзаро ҳурмат ва меҳр-оқибат муҳитини кўз қорачиғидек асраш, ёш авлод ўртасида ҳарбий-ватанпарварлик тарбиясини кучайтиришда Ўзбекистон ёшлар иттифоқи ўзининг мустаҳкам ўрнига эга бўлиши лозим.\nМаълумки, тарихда халқимиз орасидан кўплаб буюк саркардалар етишиб чиққан. Ана шундай мард ва фидоий аждодларимизнинг ҳарбий соҳадаги бой мероси, мардлик ва жасурлик фазилатлари ёшларимиз учун ибрат мактаби бўлиб хизмат қилади.\nАйниқса, Соҳибқирон Амир Темур бобомиздек – у зот биронта жангда мағлуб бўлмаган – енгилмас саркарда ва давлат арбоби жаҳон тарихида камдан-кам топилади. Ўз яқинлари, замондошлари бу улуғ сиймони Темурбек деб атаган эканлар. Мен шу ҳақда ўйлаганимда, бир фикр хаёлимдан ҳеч кетмайди. Юртимизда ёшларга ҳарбий таълим-тарбия берадиган курсантлар мактабларига “Темурбеклар мактаби” деб ном берсак, нима дейсизлар?\nБу масала бўйича Бош вазир А.Арипов Хавфсизлик кенгаши котиби В.Маҳмудов, мудофаа вазири Қ.Бердиевга бир ой муддатда таклиф киритиш вазифаси топширилади.\nЮртимиз ёшлари ўртасида илм-фан, таълим-тарбия, тиббиёт, маданият, адабиёт ва санъат, спорт, ишлаб чиқариш, ҳарбий хизмат соҳаларида, умуман, барча жабҳаларда жонбозлик кўрсатиб келаётган азамат йигитларимиз жуда кўп. Улар ўзининг жисмоний ва маънавий салоҳияти, истеъдод ва маҳоратини намоён этиши учун зарур шароитларни яратиб бериш борасида мамлакатимизда кўп ишлар қилиняпти ва келгусида ҳам уларни албатта давом эттирамиз.\nАйни вақтда ҳалол ва самарали меҳнати, илмий-ижодий ютуқлари, Ватанга садоқатли хизмати билан барчага ўрнак бўлаётган мард ўғлонларимизни қўллаб-қувватлаш ва рағбатлантириш давлатимиз ва жамиятимизнинг эътибор марказида бўлиши зарур.\nСизларга маълумки, юртимизда иқтидорли ва фаол қизларимиз учун Зулфия номидаги Давлат мукофоти таъсис этилган. Энди турли соҳа ва тармоқларда катта натижаларга эришиб келаётган йигитлар учун “Мард ўғлонлар” деган ном билан Давлат мукофотини таъсис этсак, нима дейсизлар?\nШу билан бирга, ёшларга оид давлат сиёсатини амалга оширишда, ўқишда, меҳнатда, жамоат ишларида ҳар томонлама фаол бўлган йигит-қизларимизни тақдирлаш мақсадида “Келажак бунёдкори” медалини ҳам таъсис этиш ўринли бўлур эди.\nНега деганда, ҳар қандай ютуқ, ҳар қандай ғалабанинг замирида аввало меҳнат ва қатъият, мардлик ва жасорат мужассам бўлиб, эл-юрт равнақи йўлидаги ҳалол хизмат албатта ўзининг муносиб баҳоси ва қадрини топиши керак.\nФурсатдан фойдаланиб, яна бир муҳим фикрни сизлар билан маслаҳат қилмоқчиман. Юртимизда байрамлар кўп, лекин ёшларга бағишланган алоҳида байрам йўқ. Бугун шу масалани ҳам ҳал этадиган вақт келди.\nЎзбекистон ёшлар иттифоқи ташкил этилган кун – 30 июнь санасини мамлакатимизда Ёшлар куни деб эълон қилсак, қандай бўлади?\nҲурматли делегатлар, азиз фарзандларим!\nМана, бугун сизлар билан мамлакатимиз ёшлари ҳаётига дахлдор кўпгина масалалар тўғрисида, жумладан, ёш авлодимизни ҳар томонлама етук инсонлар, биз бошлаган улуғ ишларнинг муносиб давомчилари этиб тарбиялаш борасида олдимизда турган энг муҳим ва долзарб вазифалар ҳақида атрофлича гаплашиб олдик.\nТан олиш керакки, кескин танқидий гаплар ҳам бўлди. Лекин бу гаплар қанчалик аччиқ бўлмасин, улар ҳаққоний гаплардир. Мен ўйлайманки, биз бир-биримизни тўғри тушундик.\nБугунги муҳокама, билдирилган фикр-мулоҳазаларнинг барчаси ягона, эзгу бир мақсадга, яъни халқимиз, энг аввало, ёшларимизнинг ҳаётини янада обод ва фаровон, мазмунли ва бахтли қилишга қаратилганини ҳаммамиз англаб турибмиз.\nБугун мана шу муҳташам залда тўпланган сиз, азизларни, вилоят ва туманларда видеоалоқа орқали анжуман ишини кузатиб бораётган йигит-қизларимизни, барчангизнинг ёниб турган кўзларингизни, азму шижоатингизни, навқирон куч-ғайратингизни кўриб, сизлар билан самимий суҳбатда бўлиб, очиғини айтсам, ўзим ҳам яшариб кетгандек бўлдим.\nБугунги учрашувдаги кўтаринки руҳ, баланд кайфиятни кўрган ҳар қандай одам беихтиёр машҳур шоиримиз Ҳамид Ғуломнинг:\n“Оҳ, сенинг ёшлигинг менда бўлсайди!” деган гўзал сатрини такрорлаши табиий, деб ўйлайман.\nҲақиқатан ҳам, биз, ота-оналар, устоз ва мураббийлар сизларни, бутун Ўзбекистон ёшларини Ватанимиз, жамиятимизнинг ҳал қилувчи кучи деб биламиз ва сизлар ҳамиша халқимизнинг мана шундай юксак ишончига муносиб бўласиз, деб ишонамиз.\nСизларга яхши маълум, ҳозирги вақтда юртимизда “Буюк келажагимизни мард ва олижаноб халқимиз билан бирга қурамиз” деган шиор кенг тарқалиб, ҳаётимизга тобора чуқур кириб бормоқда. Лекин Ўзбекистонимизнинг мана шундай ёруғ ва фаровон истиқболини бунёд этишдек масъулиятли вазифани ким ўз зиммасига олади?\nАлбатта, фақат замонавий билим ва касб-ҳунарларни пухта эгаллаган, мустақил фикрлайдиган, доимо эл-юрт тақдирига дахлдорлик туйғуси билан яшайдиган сиз, азиз ёшларимиз майдонга дадил чиқиб, бугунги кунда ҳаётнинг ўзи олдимизга қўяётган вазифаларни ҳал этишга қодирсиз.\nМана шундай улуғ мақсадга эришиш йўлида, Ўзбекистон ёшлар иттифоқини том маънода мамлакатимиздаги барча ёшларнинг таянчи ва суянчига айлантириш йўлида сизларга сиҳат-саломатлик, куч-ғайрат, бахт ва омад ёр бўлишини тилаб қоламан.


15 ноябрь, 2020, 11:43\nБеларусь чемпионати олий лигасида сермаҳсул ўйинлари билан ажралиб турган Жасурбек Яхшибоевга ҳозирдан харидорлар чиқа бошлади.\nЖасур Яхшибоев яқинда sports.uz сайтига берган интервьюсида мавсум якунлангач, “Шахтёр” таркибида қолиши аниқ эмаслигини ва мақсади бошқа клубларга ўтиш эканини маълум қилган эди.\nБеларуслик шарҳловчи Владислав Татур ўзининг телеграм-каналида Қозоғистон чемпиони “Астана” ўзбекистонлик тўпурарга жиддий қизиқиш билдираётгани ҳақида маълум қилди.\n- Жасур Яхшибоев келаси мавсумни Беларусь олий лигасида ўтказиши аниқ эмас. Унга “Астана”дан жиддий чорлов бўлмоқда, - деб ёзади Татур.\nБироқ, қозоғистонлик журналист Ойдин Кожахмет ўз ижтимоий тармоқлари орқали вазият сал бошқачароқ экани ҳақида маълумот берди.\n- Мендаги маълумотларга қараганда, вазият сал бошқача. Билишимча, Жасурнинг вакиллари уни олишни “Астана”га таклиф қилган. Яхшибоевни трансфер суммаси пойтахт клубига қимматлик қилади, - дейди Ойдин Кожахмет.\nШу ўринда, “Астан” қозоқ футболининг кейинги йиллардаги ҳақиқий лидери эканини алоҳида таъкидлаш жоиз. 2009 йилда ташкил этилган бу клуб миллий чемпионатда икки маротаба кумуш медални қўлга киритганидан кейин, олти йилдан буён чемпионликни ҳеч кимга бермай келмоқда.\nБундан ташқари, Нур-Султон шаҳри шарафини ҳимоя қилаётган “Астана” уч карра мамлакат кубоги ва беш карра Суперкубок соҳиби бўлган. “Астана” футболчилари 2013 йилдан буён Еврокубок мусобақаларида узлуксиз иштирок этиб келмоқда.\nЖасур Яхшибоев “Пахтакор” клуби тарбияланувчиси ҳисобланади. Бироқ, тошкентликлар бош мураббийи Шота Арвеладзе истеъдодли футболчини жамоада олиб қолмади. У маълум муддат бошқа жамоаларда ижарада ўйнаганидан кейин 2020 йилнинг бошида Беларусь чемпионатига ўтиб кетди.\nИлк бор легионер сифатида тўп тепган Жасур Яхшибоев “Энергетик-БГУ” таркибида тўпурарлик маҳоратини намойиш этди. Унинг голлари эвазига минсклик талабалар жамоаси биринчи даврани етакчилар қаторида якунланди. Давралар оралиғидаги танаффусда Жасур Беларуснинг энг кучли клубларидан ҳисобланган Солигорскнинг “Шахтёр” жамоасига ўтди. Жасур Солигорск клубига йўл олганидан кейин”Энергетик-БГУ”нинг ғалаба қозониши қийинлашиб қолди ва жамоа мусобақа жадвалида пастлаб кетди.\nЎзбекистонлик легионер қисқа муддатда янги жамоасида ҳам ҳақиқий етакчига айланди. Айни пайтда “Шахтёр” мамлакат чемпионлиги учун курашда БАТЭ билан курашмоқда.Жасур Яхшибоев эса тўпурарлар пойгасида БАТЭ ҳужумчиси Максим Скавиш билан рақобатга киришган.\nЖасур Яхшибоев журналистлар билан бўлган суҳбатларда Беларусь чемпионати унинг Европа футболига киришида муҳим пойдевор бўлишини, асл мақсади кучли лигаларда ўйнаш эканини таъкидлаган.\nАлбатта, Жасурнинг “Астана”га ўтиши ҳали номаълум. Бироқ, бу хабарнинг ўзи футболчимизга хориж жамоалари ва селекционерлари томонидан эътибор борлигини исботлайди. Чунки, Жасур Яхшибоев Украинанинг кўп карра чемпиони – Киевнинг “Динамо” жамоаси нишонида ҳам турибди. Ёзги трансферлар мавсумида “Динамо” мутахассислари бир йил давомида Жасур Яхшибоевнинг ўйинини кузатиши ва 2021 йилнинг ёзида уни Киевга олиб келиш бўйича иш бошланиши хабар қилинган эди.\nБир сўз билан айтганда, бу энди бошланиши. Яхшибоев ўзини кўрсатишда ва гол уришда давом этар экан, унинг харидорлари сони ва даражаси ошиб бораверади.\nАбрамов углиларини уйнатиб юроради.\nУйнатмайсанми роса формага кирган узбек углонини Абрамов аут аут\nUmuman Astana varianti bo‘lmaydi u yoqqa o‘tgandan ko‘ra O‘zbekiston\nchempionatida o‘ynagani maqul Huddi bizniki kabi ularning chempionati korupsiyaga to‘lib toshib yotibdi ukrainaga ketishni o‘ylash kerak\nAgar Dinamo Kiyev rostdan qiziqayotgan bolsa Ukrainaga ketishi yaxshiroq menimcha


Узлуксиз таълим тизимини жорий этиш – баркамол авлодни вояга етказиш кафолати – Jurnalist\nУзлуксиз таълим тизимини жорий этиш – баркамол авлодни вояга етказиш кафолати\nR S2021-01-08T05:25:00+05:008 Yanvar, 2021|Умумий янгиликлар|\nПрезидентимиз Шавкат Мирзиёев 2020 йил 29 декабрь куни Олий Мажлисга йўллаган Мурожаатномасида 2020 йилда босиб ўтилган йўлимизга баҳо берар экан “ислоҳотларимиз кўлами ва самарасини янада оширишда ҳар томонлама етук, замонавий билим ва ҳунарларни пухта эгаллаган, азму шижоатли, ташаббускор ёшларимизга таянамиз”, деб яна бир бор ёшларнинг таълими ва тарбиясига алоҳида эътибор қаратди.\nДавлат раҳбарининг юқори минбардан мамлакатимизда Учинчи Ренессанс пойдеворини барпо этишдек улуғ мақсадни қўйган эканмиз, бунинг учун буюк шахсларни тарбиялаб берадиган муҳит ва шароитларни яратишимиз керак, деб муносабат билдирди. Таълим ва тарбияни ривожлантириш, илм-фан ва инновацияларни тараққий эттириш миллий ғоямизнинг асосий устунлари бўлиб, хизмат қилиши бежизга таъкидланмади.\nБу йўлда ёшлар ўз олдига қўядиган маақсадларга эришишлари учун уларга кенг имкониятлар яратиш ва ҳар томонлама кўмак бериш – энг устувор вазифа сифатида белгиланди. Шубҳасиз, “Янги Ўзбекистон – мактаб остонасидан, таълим-тарбия тизимидан бошланади”, деган ғоя асосида кенг кўламли ислоҳотларни амалга ошириш асосий вазифамизга айланади.\nҲақиқатан ҳам, мамлатимизда таълим ва тарбия соҳасини тизимли жорий этишнинг ҳуқуқий ва стратегик йўналишлари белгилаб олинди. Хусусан, 2019 йилда Президент қарорлари билан Ўзбекистон Республикаси мактабгача таълим, халқ таълими ва олий таълим тизимини 2030 йилгача ривожлантириш концепциялари тасдиқланди. Шунингдек, 2020 йил 29 октябрда Президент фармони билан Илм-фанни 2030 йилгача ривожлантириш концепция ҳам тасдиқланди.\nЮқорида кўрсатилган бу ҳужжатлар Мурожаатномада таъкидланганидек, бола туғилганидан бошлаб, 30 ёшгача бўлган даврда уни ҳар томонлама қўллаб-қувватлайдиган, ҳаётда муносиб ўрин топиши учун кўмак берадиган яхлит ва узлуксиз тизим жорий этилаётганидан далолат беради. Президентимиз бежизга “дунё тажрибаси шуни кўрсатадики, ёш авлодни ҳар томонлама баркамол этиб вояга етказиш учун сарфланган сармоя жамиятга ўн, юз баробар кўп фойда келтиради”, – деб қатъий таъкидламади.\nЁш авлоднинг келажак истиқболдаги ўрнини белгилаш, уларни ҳар томонлама қўллаб-қувватлаш, уларни инсоният учун хизмат қилиш йўлида вояга етказиш, жисмонан бақувват, соғлом, интеллектуал қобилиятли, мустақилликни янада мустаҳкамлаш, жамият ва давлат бошқарувини ишончли қўлларга ўтказиш, бу йўлда бошлаган ишларимизни давом эттириш ва янги, юксак босқичга кўтариш мақсадида 2021 йил-“Ёшларни қўллаб-қувватлаш ва аҳоли саломатлигини мустаҳкамлаш йили”, деб эълон қилинди.\nХалқимизнинг асрий орзуларига эришиш, ижтимоий жиҳатдан кучли давлатни барпо этиш, очиқ ва эркин, ахборотлашган жамиятни шакллантириш учун ёш авлоднинг таълим-тарбиясига бундан кейин алоҳида эътибор қаратилади. Шунга кўра, 2021 йил якунига қадар мактабгача таълим қамровини 65 фоизга, 2023 йил охирида эса 75 фоизга етказиш, бу ишларга бюджетдан 600 миллиард сўм субсидия бериш ҳисобидан қўшимча 2 мингта нодавлат боғча ташкил этилиб, хусусий сектор улуши 25 фоизга етказилиши, 2021 йилда мактабга тайёрлашнинг бепул тизими билан 560 минг нафар 6 ёшли болалар ёки уларнинг 82 фоизи қамраб олиниши режалаштирилди.\nАлбатта, бутун бир йилнинг ёшлар масалаларини ҳал этиш, жамият саломатлигини муҳофаза қилишнинг асосий мақсад қилиб олингани фақат инсонпарвар давлатдагина амалга оширилади. Ёш авлодни буюк ишларга сафарбар этиш албатта ўқитувчиларнинг ҳам зиммасидаги вазифалардан саналади. Шунинг учун ҳам, Президентимиз “жамиятда ўқитувчи касби энг нуфузли ва обрўли касб бўлиши лозим”,-деб тўғри таъкидлади. Педагоглар малакасини ошириш, уларнинг машаққатли меҳнатини рағбатлантиришга алоҳида эътибор қаратилади. Биз сўз билан айтганда, жамиятда ўқитувчи касби энг нуфузли ва обрўли касб бўлиши лозим.\nБундан буён уларнинг, “ҳаёт давомида ўқиш” тамойили асосида, ўз малакасини узлуксиз ошириб бориши йўлга қўйилади. Шунингдек, ўқитувчиларнинг ўз фанини билиши, педагогик маҳорати ва психологик тайёргарлигидан келиб чиқиб, тоифа бериш мезонлари ҳам қайта кўриб чиқилиши қайд этилди.\nХулоса қилиб айтганда, узлуксиз таълим тизимини жорий этиш, ёш авлод ва унинг тарбиячилари фаолиятига оид давлат сиёсати юритилиши янги жамиятни шакллантиришга хизмат қилади.


00:00 / 09.03.2012 | eski savollar | 1266\nАссаламу алайкум, биз учун ҳурматли устоз! Аллоҳ қилаётган ҳайрли амалларингизни ажрини ко'пайтириб берсин! устоз сизни Аллоҳ учун яхши ко'рамиз!савол: биз ҳитой билан тижорат қиламиз, (қурулиш ашёлари билан). Краска чэткаси ҳақида Хитойлик шу соҳа мутаҳассислари билан гаплашдик. У кишининг айтишича ушбу маҳсулотга то'нг'из юнги қо'шилар экан ёки, бутунлай то'нг'из юнгидан таёрланар экан. Шуни о'рнига сун'ий толалардан таёрлаб бера оласизларми десак, улар то'нг'из юнгисиз жуда сифатсиз чиқишини сабаб қилиб айтишди. Қо'рқаманки агар бу иш ҳато бо'лса, О'бекистонга мана шундай краска чэткалар аксарят Хитой давлатидан келтирилади. саволим шуки, ушбу краска чэткаларни О'збекистонга олиб келиб сотишнинг шар'ий ҳукми қандай?Устоз илтимос, ҳаққимизга дуоингизга мухтожмиз... Аллоҳ ко'п йиллар бизга бош бо'лишингизни насиб этсин!\n- Тўнғизнинг барча нарсалари нажасдир. Шунинг учун улардан мазкур нарсани аралаштирмай сифатли маҳсулот тайёрлаб беришни сўраш керак. Улар мижозни йўқотишни истамайдилар. Пойафзал сотувчилар билан шунга ўхшаш ҳолат бўлган. Сизлар ҳам биргалашиб, ким бизга фалон сифатдаги чўтка қилиб берса, ўшандан оламиз десанглар, дарҳол тайёрлаб беришади.


Закот нима? Закотнинг фиқҳий ҳукмлари Чорва ҳайвонларининг закоти Тилла ва кумушнинг закоти Нақд пулдан олинадиган закот Тижорат молидан қийматини Закотга чиқариш Тилла-кумуш буюмлар, идишлар ва тақинчоқларнинг закоти Қимматбаҳо тошларнинг закоти Закот олиши мумкин бўлмаганлар Закот берувчининг вазифалари\n«Закот» сўзи луғатда «поклик» ва «ўсиш» деган маъноларни англатади. Закот берган кишининг моли покланади. Қачон закотини берса, покланади, бўлмаса йўқ. Закоти берилган молга барака киради, кўпайиб, ўсади.\nЗакот Исломнинг беш рукнидан бири бўлиб, шариат фарз қилган амалдир.\nЗакот Исломдаги беш рукннинг учинчисидир. У исломий ибодат бўлиб, ақийданинг ажралмас қисмидир. Ким закотни инкор этса, кофир бўлади, бордию уни адо этмаса, осий бўлади.\nЗакот ибодати туфайли закот берувчи киши ўзининг ихтиёридаги мол-дунё Аллоҳ томонидан берилган неъмат эканини, бу мол-дунёга вақтинчалик эга бўлиб турганини тушуниб етади. Шунинг учун у қўлидаги мол-дунёни Аллоҳ кўрсатган ҳалол-пок йўлларга сарфлашга интилади. Бу ҳар бир шахс, ҳар бир жамият учун иқтисодий муаммоларни ҳал қилишда жуда муҳим ва зарур омилдир.\nI. Закотберувчида бўлиши лозим шартлар:\nII. Закотфарз бўлиши учун молда бўлиши лозим шартлар:\n2. Тўлиқмулк бўлиши.\n3. Феъланёки тақдиран ўсувчи мол бўлиши.\n4. Ҳожатиаслиядан ортиқча бўлиши.\n5. Қарзданхоли бўлиши.\nЗакотни адо этиш вақтида ёки уни ажратиш вақтида ният қилиш шартдир. Молнинг ҳаммасини садақа қилиб юборса, ният қилиш шарт эмас.\nЗакотнинг тўғри бўлиб, ўрнига ўтиши учун энг муҳим шарт закот беришни ният қилишдир. Чунки Исломда ҳеч бир ибодат ниятсиз бўлмайди.\nЗакот тўғри бўлиши учун ажратилган мол закот берувчи томонидан ҳақдорларга мулк қилиб берилиши керак. Фойдаланиб туришга берилган буюмлар закот бўлмайди, шунингдек, кишиларни таомлантириб, «мана шу менинг закотим» дейиш ҳам жоиз эмас. Лекин таом сотиб олиб, закот деб ният қилиб берса бўлади.\nҲанафий мазҳаби бўйича, ақли заиф ёки ёш болага закот бериб бўлмайди.\n«Садақа қилинди» дегани «бировга бир нарса мулк қилиб берилди» деганидир. «Фақирларгадир» деганда ҳам араб тили қоидасида уларга мулк қилиб бериш тушунилади.\nЧорва ҳайвонлари закотининг шартлари:\n1. Яйловдаўтлайдиган бўлиши.\n2. Ишчи ҳайвонбўлмаслиги.\nЯйловда ўтлайдиган бўлиши, яъни йилнингкўп қисмида оммавий яйловда ўтлаб, семириб, болалабюриши. Йилнинг баъзи вақтида қўлдан ем еса ҳам бўлаверади. Йилнинг кўп қисмидақўлда боқилган ҳайвонлардан закот берилмайди. Чунки уларнибоқишга шахсий меҳнат ва сарф-харажат кўп кетганбўлади.\nЙилнинг кўп қисмида яйловда боқилган ҳайвонларга эса меҳнат ҳам, сарф-харажатҳам жуда оз кетади. Асосан кўпчиликнинг ҳаққи бўлмиш яйловдан фойдаланилади. Шунинг учун кўпчилик ичидаги камбағал-мискинларга закотбериш керак бўлади.\nИшчи ҳайвон бўлмаслиги. Чорваҳайвонларининг ишчисидан, яъни аравага, омочга қўшиладиган, юк ташишгаишлатиладиган, миниладиган, жувозда, сув чиқаришда ёки шунга ўхшаш ишларда фойдаланиб туриладиганидан закот олинмайди, чунки бундайҳайвонлар ҳожати аслия ва иш воситаси ҳисобланади, ўсувчи мол эмас. Қолаверса, уларни ишга солибтопилган нарсалардан закот чиқарилади. Ана ўша закотйўлида хизмат қилганлари учун ҳам уларнинг ўзларидан закот олинмайди.\nТуянинг нисоби бештадир. Тўртта туяси бор кишига закот фарз бўлмайди. Лекин эгаси ўзи хоҳлаб, берса, ихтиёрига ҳавола.\nҲанафий мазҳабида туянинг сони бир юз йигирма битта бўлгандан бошлаб бунинг закотига туяга закот бериш бошланган вақтдаги закот қўшилиб, худди аввалгидек ортиб бораверади. Туялар икки юзга етганда қўшимча қўшиш яна қайтадан бошланади.\nҚорамолдан закот бериш тартиби:\nЎттизта қорамолдан бир ёшли эркак ёки урғочи бузоқ;\nҚирқта қорамолдан икки ёшли эркак ёки урғочи бузоқ,\nҚирқтадан ошганда то олтмиштагача икки ёшли эркак ёки урғочи бузоқ ҳамда қирқтадан ошган ҳар бир бош учун ана шундай сифатли бузоқ қийматининг қирқдан бири бериб борилади.\nОлтмиштадан ошганда ҳар ўттизта қорамол учун бир ёшли эркак бузоқ, ҳар қирқта қорамол учун икки ёшли урғочи бузоқ закот қилиб берилади.\nМасалан, қорамоллар сони 41 та бўлганда икки ёшли эркак ёки урғочи бузоқ ҳамда шундай бузоқ қийматининг қирқдан бири берилади. 42 та бўлса, икки ёшли эркак ёки урғочи бузоқ ҳамда шундай бузоқ қийматининг қирқдан иккиси берилади ва ҳоказо.\n40 та қўй ёки эчкидан битта, 121 дан иккита, 201 тадан учта, 400 тадан тўртта, сўнг ҳар юзтадан битта қўй закот берилади.\nҚўйларнинг сони қирқтага етганда нисобга етган бўлади ва улардан бир дона қўй закотга чиқарилади. Қўйларнинг умумий сони ўттиз тўққизта бўлса ҳам, закот фарз бўлмайди. Бунда закот бериш-бермасликни эгасининг ўзи билади. Бераман деса, беради, бермаса, гуноҳкор бўлмайди.\nҚирқтадан то бир юз ўн тўққизтагача бўлган қўйлардан бир дона қўй закотга берилади. Бир юз йигирматага етгандан сўнг то икки юзга етгунча иккита қўй берилаверади. Икки юздан ўтганидан кейин эса учта қўй берилади.\nУч юздан ошгандан кейин эса ҳар юзтасидан битта қўй закотга чиқарилади. Бунда қўй боқишни кўпайтириш мақсадида улар қанча кўп бўлса, шунча оз закот олиш йўлга қўйилган.\n1. Миниладиган, ишлатиладиган ва ҳарбий хизматга тайёрланган отлар.\n2. Ем бериб боқиладиган отлар.\nТилланинг нисоби йигирма мисқол, кумушники икки юз дирҳам. Ўнта дирҳамнинг вазни етти мисқолдир. Хоҳ ишланган бўлсин, хоҳ ёмби бўлсин, қирқдан бирини бериш фарздир. Нисобга зиёда бўлган ҳар бешдан бирдан ҳисоби ила чиқарилади. (Тилланинг аралашган нарсадан) ғолиблиги эътиборга олинади. Агар аралаштирилган нарса ғолиб бўлса, (тилланинг) қиймати аниқланади (ва закоти чиқарилади).\nАйтиб ўтилган нарсалардан бошқада закот фарз бўлмайди. Агар тижорат ниятида бўлса, фарз бўлади. Мерос йўлидан бошқа йўл билан уларга молик бўлган вақтда унинг (тижорат молининг) қиймати икки пул бирлиги(тилла ва кумуш)дан фақирларга манфаатлироқ бўлган нисобга етса, фарз бўлади («Кифоя»дан).\nКумуш танга пулдан фарз бўладиган закот миқдори ўндан бирнинг тўртдан бири, бугунги кун истилоҳи билан айтилганда икки ярим фоизи экан. Жумладаги «қирқдан бири» ибораси матнда «ўндан бирининг тўртдан бири» деб айтилган, чунки араб тилида «қирқдан бир» деган ифода йўқ. Демак, кимнинг кумуш тангалари нисобга етса, икки ярим фоизини закот қилиб чиқариши керак бўлади.\nБир юз тўқсон танга кумуш пулга закот фарз бўлмайди. Аммо эгаси ўз ихтиёри билан закот бермоқчи бўлса, жоиз.\nКумуш танга пулнинг нисоби беш увқия. Бир увқия қирқ дирҳамга тенг. Уни бешга кўпайтирсак, икки юз дирҳам бўлади. Икки юз дирҳам кумуш пул нисобга етган бўлади.\nТилла пулнинг йигирма динордан озида закот фарз бўлмайди, чунки тилла пулнинг нисоби йигирма динордир.\nТилла пул ҳам нисобга етганидан кейин бир йил ўтсагина, закот фарз бўлади. Бир йилдан оз миқдорда нисобдан кам бўлиб қолса, закот фарз бўлмайди.\nЙигирма динор тилла пулдан ярим динор закот берилади.\nНисобдан ортиқ пулдан нисбатига қараб икки ярим фоизи закотга чиқарилаверади.\nФойдага келган моллардан: ойлик маош, иш ҳаққи, мукофотлар, ҳунар қилиб топилган пуллар, ижарага қўйилган иморатлар, меҳмонхона, завод ёки фабрика ва машиналардан тушган фойдаларни ҳам асл сармояга қўшиб туриб закот чиқарилади.\nСотиб олинган ҳар бир нарса ҳам тижорат моли бўлавермайди, чунки уларнинг орасида шахсий ва оилавий фойдаланиш учун нарсалар ҳам бўлади. Фақатгина сотиш, фойда олиш ниятида харид қилинган нарсагина тижорат моли ҳисобланади.\nУшбу масалада фиқҳий мазҳаблар иккига бўлинишган:\n1. Ҳанафий мазҳаби: «Аёлларнинг тақинчоқларидан закот чиқарилади», деган.\n2. Моликий, шофеъий ва ҳанбалий мазҳаблари: «Аёлларнинг одатдаги тилла ва кумуш тақинчоқларидан закот чиқариш фарз эмас», деган.\nҲанафий уламоларимиз тилла-кумуш буюмлар, идишлар ва тақинчоқлардан закот бериш борасида қуйидаги фикрларни айтишган:\n1. Тилла ва кумушдан ясалган турли буюмлар, идишлар учун закот бериш фарздир. Аввало, Ислом бу нарсаларни исрофгарчилик, манманлик ҳамда камбағалларнинг кўнгли чўкишига сабаб бўлгани учун ҳаром қилган. Мусулмон одам мазкур нарсаларни уйида сақламагани маъқул. Аммо ким ушбу қоидага риоя қилмай, уларни ўзига мулк қилиб олган бўлса, ўша нарсаларнинг ўзи ёки бошқа мулк билан қўшилганда нисобга етса, закот бериши фарз бўлади.\nУламоларимиздан баъзилари: «Бундай идиш ва буюмларнинг нисобга етганини аниқлаш учун уларнинг оғирлиги эътиборга олинади, агар 85 граммга етса, нисобга етган бўлади», деганлар. Баъзилари эса: «Қиймати эътиборга олинади, чунки бу нарсалар санъат асари сифатида баҳоси яна ҳам ортган бўлади», дейишади.\n2. Эркак кишиларнинг тилла ва кумуш тақинчоқларидан ҳам закот олинади. Эркак кишига шариатимизда битта кумуш узук тақишга рухсат берилган. Лекин шундай бўлса ҳам, ўша нарсалардан тақинчоғи бўлса, уни тақиш ёки тақмаслигидан қатъи назар, ўзига мулк бўлиб тургани учун закот беради. Уни бошқа мулкларга қўшиб нисоб ҳисобига киритади. Бу нарсаларнинг ҳаммаси ўсиши керак бўлган молни ўлик мол қилиб қўйиш ҳисобланади ва Исломда қораланади. Зарурат учун, кишининг соғлиғи учун қилинган тилла ва кумуш нарсалар, масалан, тиш, бурун ва шунга ўхшашлардан закот берилмайди.\n3. Маржон, лаъл, зумрад, олмос, ёқут каби нарсалардан закот берилмайди. Чунки бу нарсалар ўсмайдиган мол ҳисобланади. Фақат аёлларнинг зебу-зийнати шаклида ишлатилади.\n4. Тилла ва кумуш тақинчоқлар тақиш учун эмас, пулни банд қилиш учун, жамғарма қилиш учун, сотиб-фойда кўриш учун олиб қўйилган бўлса, улардан закот бериш вожиб бўлади. Агар шундай қилинмаса, одамлар закот беришдан қочиб, пулига тилла ва кумуш тақинчоқлар олиб қўйишга ўтади. Қолаверса, бундай тақинчоқлар аёлларнинг ҳожати учун эмас, пулни ушлаб ва унинг фойдасини олиш учун жамғарилган бўлади.\nТоғдан топилган ферузадан закот берилмайди, чунки бунга ўхшаш нарсалар туз каби ернинг бир бўлаги ҳисобланади.\nШунингдек, марварид, лаъл, зумрад, олмос, ёқут каби нарсалардан закот берилмайди, чунки бу нарсалар ўсмайдиган мол ҳисобланиб, фақат аёлларнинг зебу зийнати сифатида ишлатилади.\nОдамлар томонидан ерга кўмилган нарса топилса ва унда калимаи шаҳодат ёки шунга ўхшаш исломий аломатлар бўлса, унинг ҳукми тушиб қолгандан кейин топиб олинган нарсанинг ҳукми каби бўлади. Албатта, бу каби нарсалар мусулмонларнинг мулки ҳисобланади. Бу ҳолда худди топиб олинган нарса каби мазкур дафинанинг ҳам эгасини топиб, унга қайтариб бериш учун шариатда қабул қилинган чоралар кўрилади. Эгаси топилмаса, топилманинг ҳукмида бўлади.\nҲанафий, моликий ва ҳанбалий мазҳаби уламолари: «Дафинанинг закоти давлат мулкига қўшилади», дейишган. Шофеъий мазҳабида эса: «Дафинанинг закоти бошқа закотлар бериладиган ҳақдорларга берилади», дейилган. Нима бўлганда ҳам, дафинанинг закотини бериш керак.\nФосиқ кишига закот берса бўладими?\n«Фосиқ» деб баъзи гуноҳ ишларни қилиб номи чиққан одамга айтилади. Ўзи мусулмон одам-у, лекин гуноҳ ишлар ҳам қилган бўлади. Қадимги уламоларимиз бундай одамларга закот бериш мумкин, дейишган ва закотни олгандан кейин уни фисқ ва гуноҳ ишларга сарфламаслиги аниқ бўлиши керак, деган шартни қўйишган.\nКуч-қуввати етарли, бирор касбга қодир кишиларга закотдан берилмайди.\nКасб-корга қодир бўлган, соғлом кишига закотдан улуш берилмаслиги учун унда қуйидаги шартлар мавжуд бўлиши керак:\n1) Ўз касбига яраша иши мавжуд бўлиши;\n2) Бу иш ҳалол иш бўлиши;\n3) Мазкур иш тоқатидан ташқари, чидаб бўлмайдиган даражада бўлмаслиги;\n4) Бу иш унга муносиб, ўзига ўхшаш кишиларнинг обрўсини тўкмайдиган иш бўлиши;\n5) Ўзида ва қарамоғидагиларда етарли касб қилиш имкони бўлиши.\nТаркидунё қилиб, ибодатга берилган одамга закотдан улуш берилмайди.\n3. Закотини миннат ва озор билан бузмайди. Инсон фақирга эҳсон қилаётганида миннат ҳосил бўлиши мумкин. Аслида эса, унинг закотини олган фақир киши Аллоҳ таолонинг унга буюрган ҳаққини қабул қилиб, унга яхшилик қилаётган, унинг молини бировнинг ҳаққидан поклаётган бўлади. Закот берувчи яхшироқ ўйлаб кўрса, унинг закот чиқариши у билан фақир ўртасидаги муомала эмас, балки мол неъматига шукрдир. Шунинг учун фақир одам фақирлиги учун ҳақоратланмаслиги керак, чунки фазл мол-мулкнинг борлиги ёки йўқлигида эмас.\nИккинчи сифат: илмли бўлиш.\nУчинчи сифат: «Неъмат бериш ёлғиз Аллоҳ таолонинг Ўзидан бўлади», деб эътиқоддаги одам бўлиши.


Жуўырыўды енди баслап атырғанлар ушын кеңес » Zaman.uz\nЖуўырыўды енди баслап атырғанлар ушын кеңес\nЕнди ғана жуўырыўды баслағанлар көбинесе асығыслық пенен ҳәрекетленип, кейин дәрриў басылып қалады. Буған надурыс ҳәрекетлер себепши. Өзи жуўырыўдан алдын денени усы процеске таярлаў керек, яғный 5-6 минут пияда жүриў, булшық етлерди созыў, аяқ ҳәм басқа буўынларды түрли шынығыўлар менен қыздырыў тийис. Кейин жуўырып атырғанда аяқлардың жерге түсиўине итибар бериў шәрт. Аяқты сүйреп басыў надурыс, денени бираз алдынға таслап, қолларды геўдеге салыстырмалы ритмли тегис ҳәрекетлендирип, жеңил адымлар менен жуўырыў дурыс болады.\nДенени тонуста сақлаў ҳәм кеселликлер профилактикасы ушын ҳәптеде ҳеш болмаса 3 мәрте, 30-60 минутқа шекем жуўырыў жетерли. Енди жуўырып баслағанлар артықша жүклеме түспеўи ушын азырақ мүддеттен баслаўы ямаса жуўырыўды жүриў менен алмастырып турғаны мақул.\nЖаңа баслаўшыларға 1-2 ҳәптеге дейин жедел жүриў усыныс етиледи. Базылар ҳәр күни жуўырыўды еплейди. Бирақ бул ҳәмме усындай етиўи шәрт дегени емес. Денениң жағдайынан келип шығып, ҳәр күни ямаса ҳәптеде 2-3 мәрте жуўырса да болады.\nЕң тийкарғысы, шынығыў адамға жеңиллик берсин, кейпиятты көтерсин.\nЯдта сақлаң, белгили физикалық жүклемеден кейин дене толық тиклениўи ушын орташа 48 саат керек. Сол мүддет аралығында кейинги жүклеме берилмесе, денениң физикалық имканиятлары артып барады.\nЖуўырғанда оң тәреп шаншыса, ҳәрекетти тоқтатпай, тезликти әсте пәсейтиў ҳәм жүриўге өтиў керек, сондай-ақ, терең-терең дем алыў да пайдалы.\nДерек:https://t.me/densawliq24скачать dle 11.3\nПияда жүриўдиң 7 пайдасы\n03 авг, 18:50


“Фарғонада икки эркак томонидан калтакланган аёл” воқеасига тушунтириш берилди ... - UzNews.uz\n4 апреля, 17:31 1922 0\n“Фарғонада икки эркак томонидан калтакланган аёл” воқеасига тушунтириш берилди — видео\nАёл эри ва эрининг Миллий гвардияда ишлайдиган акаси томонидан калтакланган.\nИжтимоий тармоқларда Фарғонада аёл киши эри ва унинг Миллий гвардияда ишлайдиган акаси томонидан резина дубинка билан калтаклагани айтилган видеолавҳа тарқалди. Видеолавҳада юз-кўзи кўкарган аёл эри ва унинг акаси томонидан калтакланганини айтган.\nАниқланишича, воқеа 2020 йил июнда содир бўлган. Аёлни калтаклаган эркакларнинг бири шаръий никоҳдаги эри бўлиб, Ички ишлар вазирлиги тизимида ишлайди, иккинчи эркак эса эрининг акаси, Миллий гвардия ходими бўлган.\nЖурналистик суриштирувда аниқланишича, аёл асли Қирғизистонлик бўлиб, Фарғонада яшайди. 2019 йилгача аёл йигит билан шаръий никоҳда яшаб келган. Никоҳидан бир нафар фарзанди бор.\nАёл бир неча йил аввал Жиноят Кодексининг 168-моддаси (Фирибгарлик) билан судланган. Йигит бу аёл билан яширинча яшаб юрган, 2020 йил бошқа аёл билан расмий никоҳдан ўтади. Бундан хабар топган шаръий никоҳдаги аёл жанжал кўтариб, шаръий эрига тўйдан бир кун аввал шарт қўяди. Шартида, ўзаро туғилган фарзандига оталикни белгилашни ва фамилиясини беришни, акс ҳолда йигитнинг тўйини бузишини ва шарманда қилишини айтади. Иложсиз йигит тўйдан бир кун олдин фарзандига фамилия бериш билан шуғулланади. Тўй ўтгач аёл йигитнинг уйига бориб, уй олиб беришини талаб қилиб яна жанжал кўтаради.\nОрадан бир оз вақт ўтгач йигит ва унинг оиласи машинада кетаётганда уларни пойлаб юрган аёл машина йўлини тўсади. Ўртада яна жанжал бошланади. Машинада ўтирган янги келин ҳам тушиб, ўз қонуний эрини ҳимоя қилиш учун ўртага аралашади. Аёл шу вақт келинга ташланиб, сочини юлиб ерга йиқитиб ура кетади. Йигит уларни ажратишга ҳаракат қилади, аммо аёл келиннинг сочини қўйиб юбормагач, йигит иложсиз куч ишлатади.\nОрада келиннинг сочини қўйиб юбориши учун аёлнинг қўлини тишлаб ҳам олади. Миллий гвардияда ишлайдиган йигитнинг акаси ҳам жим қараб туролмайди, у ҳам ўртага аралашади. Шу вақт икки эркак томонидан аёл калтакланади.\nҲолат юзасидан прокуратура суриштирувни бошлаган. Йигитга нисбатан интизомий чора кўрилган. Прокурор томонидан калтакланиш қасддан деб топилмаган.\nМаълум бўлишича, аёл воқеадан сўнг йигит билан ўзаро муносабатни тиклаш мақсадида бир неча маротаба ҳаракат қилган, натижа бўлмагач йигит ва унинг акасини ишдан олиш мақсадида турли ташкилотларга бир неча бор ёзма мурожаат қилган.\n17 апреля, 11:22 1473 0\n19 апреля, 11:26 1282 0\n18 апреля, 09:24 510 1\n18 апреля, 09:03 400 0\n16 Апреля, Пятница 914 0\n08 Апреля, Четверг 1434 2


Бeпул Wi-Fi тaрмoғигa улaнишдaн oлдин билишингиз кeрaк бўлгaн 9та нaрсa | LifeHaq.uz\nБeпул Wi-Fi тaрмoғигa улaнишдaн oлдин билишингиз кeрaк бўлгaн 9та нaрсa\nБепул Wi-Fi – бу ўз-ўзидан яхши нарса. Бирoқ, жамoатчилик тармoқлари кўплаб хавф-хатарларга тўла бўлиб, улар oрасида банк ҳисoб рақамидаги барча маблағлардан айрилиб қoлиш хавфи ҳам мавжуд.\nСизга жамoат Wi-Fi тармoғидан фoйдаланаётганда қандай қилиб фирибгарлардан ҳимoяланиш бўйича маслаҳатлар берамиз.\nИнтернет-банкдан фoйдаланманг ва карталар маълумoтларини киритманг\nКарта маълумoтларини ҳимoя қилишнинг ягoна юз фoиз ишoнчли усули – интернет-банкинг ёки харидлар учун мoбил Интернетдан фoйдаланиш. Бир неча мегабайтли трафик – банк рақамидаги маблағларнинг хавфсизлиги учун катта тўлoв эмас.\nАгар ишлатмаётган бўлсангиз, Wi-Fi ни ўчиринг\nWi-Fi ни ўчириб учта муаммoдан халoс бўлишингиз мумкин: батареянинг тез сарф бўлиши, фирибгарлик тармoқларига автoматик уланиш, шунингдек, жoнга тегувчи реклама ҳавoлалари. Айтганча, oхиргиларидан қутулиш учун браузерда DontTrackMe кенгайтмасини ўрнатишингиз мумкин, бу қурилма эгасининг ҳаракатларини кузатишга имкoн бермайди.\nVPN га уланинг\nPVN ёки виртуал ёпиқ тармoқ, Интернетга анoним равишда уланиш имкoнини беради. Яъни, сиз уланадиган сайт, сизнинг IP-манзилингизни эмас, балки виртуал тармoқ IP-манзилини кўради.\nУшбу қулай тармoқларнинг ўз камчилиги бoр: уланиш тезлиги паст ва уларнинг аксарияти пулли бўлади. Oдатда бу қиммат турмайди, қoлаверса, VPN прoвайдерларининг аксариятида бепул хизматлар ҳам мавжуд.\nҚурилма тармoқни эслаб қoлишига йўл қўйманг\nАксарият қурилмалар, смартфoн ёки планшет бўлсин, бир марoтаба ишлатилган бўлса ҳам, тармoқ нoмини эслаб қoлишади ва унга автoматик равишда уланади. Ҳеч ким фирибгарларга худди шу нoм oстида ўз тармoғини яратишга ҳалақит қилoлмайди. Ушбу ҳийладан фoйдаланиб, бoсқинчилар сақланган маълумoтлар ва бирoз вақт берилса фoйдаланувчининг мoлиявий маълумoтларига кириш имкoнини қўлга киритишади.\nТармoқ нoмига эътибoр қилинг\nКўпинча фирибгарлар мавжуд бўлган каналлар нoмига жуда ўхшаш нoмга эга бўлган тармoқ яратади. Фарқ шундаки, асл тармoққа кириш пулли, автoризатсия ёки парoл талаб қилади, сoхтаси эса – бутунлай эркин. Шунинг учун бепул тармoққа уланишдан oлдин, эгасидан унинг нoмланишини аниқлаштиринг.\nЯхши антивирус ўрнатинг\nҲар дoим антивируснинг энг сўнгги версиясидан фoйдаланинг. Ҳакерлар дoимo қурилмаларни бузишнинг янги усулларини ўйлаб тoпишади, шунинг учун антивирус «янги» бўлиши керак. Бундан ташқари, антивирус дастурлари сизга сoхта тармoққа уланишингиз мумкинлиги ҳақида oгoҳлантиради.\n2 бoсқичли аутентификатсияга эга бўлган тақмoқни танланг\nКириш учун ҳеч қандай қўшимча ҳаракатлар талаб қилмайдиган тармoқ, жинoятчиларнинг иши бўлиши мумкин. Хавфсизлигингиз учун бепул Wi-Fi тармoғига уланиш учун телефoн рақамига юбoрилган кoдни киритиш керак бўлган тармoқни танлаш керак. Бу бепул каналларнинг нoмидан нусха кўчирадиган фирибгарлардан ҳимoя қилади.\nПарoлларни шифрланган шаклда сақланг\nТурли хил хизматлар парoлларини планшет, нoутбук ёки телефoнга ёзиб oлиш керак эмаслиги кўриниб турганига қарамай, кўп oдамлар шундай йўл тутадилар. Бундай эҳтиётсизлик бузғунчиларнинг вазифасини сезиларли даражада oсoнлаштиради. Шунинг учун, агар сиз бундай маълумoтларни кoмпютерда ёзиб oлаётган бўлсангиз, маълумoтларни шифрланган шаклда сақлoвчи парoллар менеджеридан фoйдаланиш керак.\nҲимoяланган уланишдан фoйдаланинг\nСайт хавфсиз уланишдан фoйдаланиши ёки йўқлигини билиб oлиш oсoн: манзиллар сатрида oдатдаги «http://» ўрнига «https://» деб ёзилади. Баъзи сайтлар, масалан, ўша Google, ҳар дoим маълумoтларни узатиш учун хавфсиз уланишдан фoйдаланади.\nҲамма сайтлар хавфсиз режимда ишлаши учун, барча машҳур браузерларга мoс келувчи HTTPS Everywhere кенгатмасини ўрнатиш керак.\n20/01/2020 22:02:29 23 0 Манба: adme.ru\nИшхонангда почта қутисини очасан ва кутилмаганда номаълум компаниядан хабарнома оласан. У ерда катта чегирмаларни таклиф\nТаом ҳаётингизни таваккалга қўйиб татиб кўришга арзирли даражада мазали бўлиши мумкинми?\nҲар йили дунёда минглаб болалар йўқолиб қолади. Ўғрилар яхши руҳшунослар. Улар болага ўзларини яхши кўрсатиб, онгини бош\nMicrosoft wordнинг ишингизда қўллашни истайдиган функцияси\nУ қадар кутилмаган бўлмаган функцияларни тасвиралаётганим сабаби тўғрисида икки оғиз сўз. Бу мақола миямда узоқ вақт дав\nАйнан улар ҳақида биз ҳикоя қилиш истагидамиз. Одатда мазкур гўшаларданда хавфли шаҳарлар бўлади, бироқ сайёҳлар бундай\n11 та Ердаги энг қўриқланадиган ҳудуд: у ерга ҳеч қачон кира олмайсиз\nБиласизми, кириш таъқиқланган айнан шу жойлар янада катта қизиқишга сабаб бўлади.\nФҚБ директори Жеймс Коми бунинг тунда кириш эшигини ёпишдек муҳимлигини айтганидан сўнг,\nНоутбукни қувватлаш чоғида улар ҳавода осилиб туришига йўл қўйманг: бу...\n9 маслаҳат: Эдвард Сноуден Интернетда ўзимизни ҳимоя қилишни ўргатади\nМарказий Разведка Бошқармасининг (CIA) собиқ ходимининг маслаҳатларини эътиборингизга ҳавола этамиз.\nПарашют билан сакраш тўғрисидаги 10та уйдирма\nАгар ҳеч қачон парашют билан сакрамаган бўлсангиз, ҳаётингизда бир марта бўлса ҳам буни амалга оширишни тавсия қиламиз.\nАфсуски, турли одамлар бор. Йўлимизда безорилар учрамас деган умид билан юрамиз, аммо шундай учрашув содир бўлиб қолган\n11та энг экстремал ва хавфли спорт тури\nБундай спорт турини ҳар ким ҳам танлашга журъат қилмайди, чунки у анчагина...\nМен ушбу синовдан олган таассуротларимни ўртоқлашишга ҳамда муқаррани қабул қилишнинг...\n11 комикс, интернет пайдо бўлиши билан ҳаётимизда юз берган ўзгаришлар ҳақидаги\nҚуйидаги комикслар устидан роса кулдик, сабаби уларда ўзимизни кўргандек бўлдик-да.\nБир ойга ижтимоий тармоқлардан воз кечдим: канадалик тадбиркор тажрибаси\nТелефонимдан Facebook, Twitter ва Reddit саҳифаларини ўчирдим. Улардан фойдаланмоқчи бўлсам...


САЙЛОВЧИ СИЁСИЙ ПАРТИЯНИНГ ОБРЎСИ, НУФУЗИГА ҚАРАБ - Ўзбекистон овози газетаси\nСАЙЛОВЧИ СИЁСИЙ ПАРТИЯНИНГ ОБРЎСИ, НУФУЗИГА ҚАРАБ\nунинг номзодларига овоз беради\nЎзбекистон Халқ демократик партиясининг VIII қурултойи арафасида Қорақалпоғистон Республика, Тошкент шаҳар ҳамда вилоят кенгашларининг пленумлари бўлиб ўтди.\nЖорий йилда мамлакатимиздаги сиёсий партиялар муҳим синов — Олий Мажлис Қонунчилик палатаси ва маҳаллий вакиллик органларига бўладиган сайловларда иштирок этади. Мазкур сайлов натижалари эса кўп жиҳатдан сиёсий партияларнинг ўтган беш йилда қўлга киритган ютуқларига ҳам боғлиқ. Сайловчининг асосий эътибори Сайловолди дастури ижроси қай даражада таъминланганлигига қаратилади.\nПартиянинг минтақавий пленумларида Олий Мажлис Қонунчилик палатаси ва халқ депутатлари маҳаллий Кенгашларига бўлиб ўтадиган сайловларда муносиб иштирок этиш, халқ депутатлари вилоят Кенгашларига номзодлар кўрсатиш ҳамда Сайловолди платформасига киритилаётган ўзгаришлар билан боғлиқ масалалар муҳокама этилди.\nЎзХДП Тошкент вилоят кенгаши ахборот хизматининг хабар қилишича, вилоят кенгаши пленумида асосий эътибор халқ депутатлари вилоят Кенгаши депутатлигига муносиб номзодларни кўрсатиш ҳамда партия Сайловолди платформасига киритилаётган ўзгартиришлар муҳокамасига қаратилди.\nПленумда таъкидланганидек, ЎзХДП дастурий мақсадларини, энг аввало, Ўзбекистонда изчиллик билан амалга оширилаётган ижтимоий-иқтисодий ислоҳотлар мазмун-моҳиятидан келиб чиққан ҳолда белгилаган. Шу боис ана шу жараёнда фаол иштирок этишни ўзининг устувор сиёсий вазифаси, деб билади. Бундан ташқари, барқарор иқтисодий ривожланишнинг ажралмас шарти — мамлакатда фуқаролар осойишталиги, ижтимоий, миллатлараро ва динлараро ҳамжиҳатликни мустаҳкамлаш муҳим, деб ҳисоблайди.\n— Сайловда муносиб иштирок этиш барча даражадаги партия ташкилотларидан катта масъулият талаб этади, — дейди ЎзХДП Тошкент вилоят кенгаши раиси, халқ депутатлари вилоят Кенгашидаги партия гуруҳи раҳбари Сирожиддин Аъзамов. — Айниқса, тарғибот-ташвиқот ишларида бошланғич партия ташкилотлари ҳамда туман кенгаши фаоллари ташаббускор ва фидойи бўлиши талаб этилади. Шунингдек, сайлов участкаларида кузатувчиларнинг ҳозир бўлиши, депутатликка номзодларнинг ишончли вакиллари билан ишлаш масалаларида партия фаоллари масъулиятни ўз зиммасига олиши лозим.\nАйни вақтда биз партиянинг сайлов штаблари тизимида олиб бориладиган ишларни янада кучайтиришимиз зарур. Барча сайлов штаблари у ёки бу сайлов ҳудудига дахлдор эканлигидан қатъи назар сайлов кампаниясининг муваффақиятли ўтиши учун тенг даражада масъулдир.\nБугунги кўрсатилган номзодлар ҳам партия тизимида, ҳам халқ орасида обрў-эътиборга эга инсонлар ҳисобланади. Демак, сайловдан юқори натижалар кутишга ҳақлимиз.\n— Сайлов кампанияси давомида тарғибот-ташвиқот ишларида замонавий сиёсий технологиялардан самарали фойдаланиш долзарб аҳамиятга эга, — дейди ЎзХДП Тошкент вилоят кенгаши бўлим мудири Зулфия Зокирова. — Ҳозирда дунё тажрибасида бир неча сиёсий технологиялардан кенг фойдаланилмоқда. Мисол учун ахборот, пиар ҳамда имижмейкинг технологиялари сайловчида номзодга нисбатан ижобий таассурот ва ишонч уйғотишга хизмат қилади.\nЎзХДП Қашқадарё вилоят кенгаши матбуот хизматининг маълум қилишича, вилоят кенгаши пленумида сайловда муносиб иштирок этиш билан боғлиқ масала партия фаоллари томонидан қизғин муҳокама этилди.\n— Сайловда муваффақиятли иштирок этиш кўп жиҳатдан сайловолди кампаниясини нечоғлик самарали ташкил этишимизга ҳам боғлиқ, — дейди ЎзХДП Қашқадарё вилоят кенгаши раиси, халқ депутатлари вилоят Кенгашидаги партия гуруҳи раҳбари Олим Равшанов. — Юртимизда сайлов ҳуқуқи эркинлигини таъминлаш, фуқароларнинг жамият ва давлат ишларини бошқаришда иштирок этишини кафолатлаш, сайлов қонунчилигини халқаро андозалар асосида босқичма-босқич такомиллаштириш ҳамда сайловларни умумэътироф этилган демократик принциплар доирасида ўтказишнинг ҳуқуқий асослари янада мустаҳкамланди.\nБу эса сиёсий партияларга ва улар депутатликка кўрсатадиган номзодларга сайловолди тарғибот-ташвиқот ишларини ўтказишда тенг имкониятлар яратмоқда.\n— Демократик сайлов тизими орқали фуқаролар ўзи муносиб деб топган кишиларни давлат ҳокимиятининг вакиллик органларига сайлайди ва шу орқали давлат бошқарувини амалга оширишда иштирок этади, — дейди ЎзХДП Қарши шаҳар кенгаши раиси, халқ депутатлари шаҳар Кенгашидаги партия гуруҳи раҳбари Рашид Муртазоев. — Шу боис муносиб номзодларнинг сайланиши ушбу эзгу мақсад йўлида муҳим қадам бўлади.\nПленум якунида номзодлар овозга қўйилди. Иштирокчилар халқнинг ҳурматини қозонган, обрў-эътиборли, сиёсий-ҳуқуқий жиҳатдан етук номзодларни қўллаб-қувватлади.\nЎзХДП Сирдарё вилоят кенгаши ахборот хизматининг хабар қилишича, вилоят кенгаши пленумида халқ депутатлари вилоят Кенгаши депутатлигига кўрсатилган номзодлар таркиби кўриб чиқилди ва Олий Мажлис Қонунчилик палатаси ҳамда халқ депутатлари вилоят, туман, шаҳар Кенгашларига бўладиган сайловлар муносабати билан Сайловолди платформаси лойиҳаси бўйича ўз фикр-мулоҳазаларини билдириб, таклифларини ўртага ташлади.\nҲар бир сиёсий партия, аввало, Сайловолди дастурининг ҳаётийлиги ва унинг ижроси билан жамиятда обрў-эътиборга эга бўлади. Партиямиз Сайловолди дастурида бозор иқтисодиёти шароитида энг муҳим масалалардан бири — аҳолининг ижтимоий ҳимояга эҳтиёжманд қатламини қўллаб-қувватлашни ўз зиммасига олган. Дастур мазмун-моҳиятидан келиб чиқиб айтадиган бўлсак, партия ғояси халқимиз табиатига хос бўлган меҳр-оқибат, бағрикенглик, ёрдамга муҳтож кишиларга кўмаклашиш каби инсонпарварлик тамойиллари билан йўғрилган.\n— Барча партия фаоллари, айниқса, ёшларимиз вакиллик органларига бўлиб ўтадиган сайловлар олдингисидан катта фарқ қилишини чуқур англамоқда, — дейди ЎзХДП Сирдарё вилоят кенгаши раиси, халқ депутатлари вилоят Кенгашидаги партия гуруҳи раҳбари Алишер Тошматов. — Мазкур сайловда муносиб иштирок этиш вилоят кенгашимиз учун муҳим аҳамиятга эга. Чунки, ўтган сайловда вилоят кенгаши томонидан кўрсатилган биронта номзод Олий Мажлис Қонунчилик палатаси депутатлигига сайланмаган эди. Бундан тўғри хулоса чиқарган ҳолда илгари йўл қўйган камчиликларимизни такрорламасликка ҳаракат қиламиз.\nШунингдек, ҳозирда депутатликка номзодлар билан сайловчилар учрашувларини юқори савияда ташкил этиш, сайловга ҳозирлик жараёнида оммавий ахборот воситаларидан самарали фойдаланиш масалаларига жиддий эътибор қаратаяпмиз.\nПленумда кун тартибидаги масалалар юзасидан партия фаоли Солия Давлатова, «Нуроний» жамғармаси вилоят бўлими раиси, халқ депутатлари вилоят Кенгашидаги партия гуруҳи аъзоси Ўтбосар Абдиев, касаба уюшмалари вилоят бирлашмаси раиси, партия фаоли Камолиддин Оқбўтаев ва бошқалар сўзга чиқди.\nНавоий вилояти бўйича ўз мухбиримиз Илҳом Сатторовнинг хабар қилишича, ЎзХДП Навоий вилоят кенгашининг навбатдаги пленумида туман ва шаҳар кенгашлари раислари, маҳаллий Кенгаш депутатлари, «Фаол аёллар» ва «Истиқбол» ёшлар қанотлари аъзолари иштирок этди.\n— Мамлакатимизда сайловларнинг очиқ-ошкора, демократик принциплар асосида ўтказиш учун мустаҳкам ташкилий-ҳуқуқий база яратилган, — дейди ЎзХДП Навоий вилоят кенгаши раиси Акмал Асатов. — Демократик ислоҳотларни янада чуқурлаштириш ва фуқаролик жамиятини ривожлантириш концепцияси мамлакатни ислоҳ қилиш, сайлов қонунчилигини янада такомиллаштиришнинг янги босқичини бошлаб берди. Партия ташкилотлари ва депутатлик бирлашмалари ўтган беш йил давомида ҳудудларни ижтимоий-иқтисодий ривожлантириш, электорат вакилларини ижтимоий жиҳатдан қўллаб-қувватлаш, аҳоли бандлигини таъминлаш борасида кўплаб ташаббусларни илгари сурди. Бу эса партиянинг жамиятдаги обрўси ошишига хизмат қилмоқда. Ана шу тажрибаларга таянган ҳолда сайловолди тарғибот-ташвиқот тадбирларини янада кучайтиришга алоҳида эътибор қаратишимиз зарур, деб ўйлайман.\nПленумда, шунингдек, тарғибот-ташвиқот тадбирларини амалга оширишда ноанъанавий усуллардан фойдаланиш, айниқса, сайловларда биринчи маротаба иштирок этадиган ёшлар билан кўпроқ ишлаш борасида таклифлар берилди.\nЎзбекистон Халқ демократик партияси Қорақалпоғистон Республика, Тошкент шаҳар, Андижон, Бухоро, Наманган, Сурхондарё ҳамда Фарғона вилоят кенгашларининг ҳам пленумлари ўтказилди. Уларда халқ депутатлари вилоят Кенгаши депутатлигига номзодлар тасдиқланди, партиянинг Сайловолди платформаси ҳамда Уставига ўзгартириш киритиш борасида таклифлар берилди.\nМуҳокама этилган барча масалалар юзасидан тегишли қарорлар қабул қилинди.


15:31 / 25.01.2017\nЎзбекистон Миллий хавфсизлик хизмати гиёҳвандликка қарши кураш бўлими ходимлари томонидан ўтказилган бир қатор тезкор тадбирлар натижасида Тожикистон Республикасидан иккита наркойўлак фош этилди. Бу ҳақда Ўзбекистон МТРКнинг “Ўзбекистон” телеканалида хабар берилди.\nМХХ томонидан амалга оширилган тадбир натижасида Тожикистон фуқароси Иброҳим Ҳайдаров катта миқдорда гиёҳвандлик воситаларини сотиш учун республикамизга олиб кирмоқчи эканлиги аниқланган. Бунинг учун асли тожикистонлик, ҳозирда Ўзбекистон фуқароси Ҳакимхон Ғозиев билан жиноий тил бириктирган.\nАниқланишича, Ҳайдаров кечаси давлат чегарасидан ноқонуний ўтиб, наркотик моддаларни Ғозиевга етказган. Ғозиевнинг Ургут туманидаги хонадони кўздан кечирилганда, ертўладаги яширин жойда Ҳайдаров келтирган ўнта ўрам топилган. Оғуфурушлар ашёвий далил билан қўлга олинди. Экспертиза хулосасига кўра, ўрамлардаги модда “қорадори” гиёҳвандлик воситаси бўлиб, оғирлиги 10 килограммдан ортиқни ташкил этди.\nШунингдек, яна бир тадбир МХХ гиёҳвандликка қарши бўлинмаси томонидан Тошкент вилоятида ўтказилган.\nБўка туманида яшовчи Соҳибназар Маъсуров бошқарувидаги “Нексия” русумли автомобиль кўздан кечирилганда, 12та брикет олиб қўйилган. Уларда 11 килограмм 316 грамм опий ва 2 килограмм гашиш бўлган.\nАниқланишича, Тожикистондан келтирилган ажал уруғини етказиш ташкилотчиси машинада бўлган яна бир киши – Бекобод туманида яшовчи, аввал наркожиноят учун судланган Дилшод Пардабоев бўлган.\nУшбу ҳолатлар бўйича Ўзбекистон Миллий хавфсизлик хизмати тергов бўлинмалари томонидан Жиноят кодексининг тегишли моддалари бўйича жиноят ишлари тергов қилинмоқда.\nТожикистон Миллий хавфсизлик хизмати


САМО САРЛОЧИНЛАРИНИНГ ЖАНГОВАР ШАЙЛИГИ ТЕКШИРИЛДИ\nЖанг камдан-кам вазиятларда огоҳлантириш билан бошланади. Кўҳна тарих бир-бирига уруш эълон қилган икки томоннинг ўзаро «ҳурмат»га таяниб иш кўрганини жуда оз кўрган. Шу боис миллий армиямизнинг ҳар қачон, ҳар қандай вазиятга тайёр туриши бугунги куннинг муҳим талабидир. Мана шу жанговар шайлик мамлакатимиз сарҳадлари Фдахлсизлиги, осмонимиз мусаффолиги, фарзандларимиз кулгиси, оналар хотиржамлиги, оталар ҳаловати, тонгимизнинг фараҳбахшлиги-ю, эртанги кунга бўлган ишонч ва умидимизнинг кафолатидир.\nМудофаа вазирлиги масъул офицерларидан таркиб топган комиссия томонидан Тошкент вилоятида жойлашган Ҳаво ҳужумидан мудофаа қўшинлари ва Ҳарбий ҳаво кучлари қўмондонлигига қарашли ҳарбий қисмларда кенг кўламли ўқув машғулотлари ўтказилди. Комиссия иш режасига мувофиқ, ҳарбий хизматчилар жанговар тайёргарлигининг ҳақиқий ҳолатини баҳолаш мақсадида синов машғулотлари соат тонгги 6-00 да берилган «Тревога» сигнали билан бошланди.\nЗум ўтмай шахсий таркиб тезкор равишда юқори жанговар шайлик ҳолатига келди, биноларни қўриқлаш зудлик билан кучайтирилган босқичга ўтказилди.\nБу каби ўқувлардан кўзланган асосий мақсад ҳарбий хизматчиларнинг жанговар тайёргарлигини ҳар томонлама текшириш, улар малакасини ошириб боришдир. Мазкур вазифани бажариш учун дастлаб Мудофаа вазирлиги масъул офицерларидан иборат комиссия аъзоларидан турли йўналишлар бўйича назоратчилар гуруҳи тақсимланди. Ҳар қандай касб эгаси бўлишдан қатъи назар инсонда мослашувчанлик кўникмаси, вазиятни тўғри баҳолай олиш маҳорати, керакли асбоб-анжомлар ва иш қуролларининг бўлиши фаолият самарадорлигини таъминлайди. Ҳаво ҳужумидан мудофаа қўшинлари ва Ҳарбий ҳаво кучлари қўмондонлиги ҳарбий хизматчилари нафақат чексиз самода, балки қуруқликда ҳам ўз зиммасига юклатилган вазифани тўла-тўкис адо этиши керак. Зеро, ҳар қандай учув аппарати ҳам ҳаракатни дастлаб ердан, яъни қуруқликдан бошлайди.\nТекширув давомида учувчиларнинг ҳаво ҳужумидан мудофаа тизимида амалга оширадиган ишлари, қуруқликдаги қўшинларга авиация кўмаги беришдаги вазифалари ҳамда жанговар топшириқларни бажаришда расмийлаштириладиган бошқарув ҳужжатлари текширилди.\nСаф кўригида само сарлочинларининг дастлаб махсус либоси, ҳужжатлари, қурол-аслаҳа ва керакли анжомлари бирма-бир кўздан кечирилди. Шундан сўнг учув аппаратларининг жанговар ҳолатга келтирилиши учун буйруқ берилди. Бир зумда М-8, М-24 ҳамда АС-225 жанговар вертолёт ва самолётлари топшириқни бажариш учун шай бўлди. Гуруҳ командирлари томонидан буйруқ берилгач, улар режалаштирилган ҳудуддаги шартли душманни йўқ қилишди.\nЎқув машғулотларининг иккинчи кунида ҳарбий хизматчилар пистолет ва АК-74 автоматидан отиш машқларини бажарди. Мазкур босқич ҳам кутилганидек муваффақиятли адо этилди. Комиссия аъзолари ҳарбий қисм шахсий таркибининг жанговар ҳаракатларини бир лаҳза ҳам эътибордан четда қолдирмай кузатиб борди. Керакли жойда ўз тавсия ва таклифларини билдириб, уларнинг касб маҳорати ортишига ҳисса қўшди.\n– Ушбу машғулотлар шахсий таркибнинг жанговар шайлигини оширишдан ташқари руҳий барқарорлигини ҳам таъминлайди, – дейди жанговар транспорт вертолётлар эскадрильяси командирининг тарбиявий ва мафкуравий ишлар бўйича ўринбосари капитан Нуриддин Самидов. – Боиси, ҳарбий хизматчи ўз зиммасига юклатилган вазифани тўла-тўкис адо этишида унинг психологик ҳолати ҳам катта аҳамиятга эга. Ҳам жанговар ҳаво кемасини бошқариш, душман снаряд ва ракеталарига чап бериш, ҳам нишонларга қарата аниқ ва ишончли зарба бера олиш бу катта босим остида иш олиб бориш демакдир. Руҳий ҳолати барқарор бўлмаган киши бу топшириқларнинг уддасидан чиқишда қийналади. Шунинг учун мана шундай машғулотлар давомийлиги жуда самаралидир.\nҲарбий учувчилар шунингдек, машғулотлар давомида хариталар билан ишлаш, турли вазиятларда жанговар топшириқни бажариш бўйича вазифаларни адо этиш борасида синовлардан ўтди.


Бош сахифа > Савол-жавоб\nСавол: Мен яқинда Навоий шаҳрига кўчиб келдим, хусусий хонадонларда ижарада тураман.Ҳали рўйхатга қўйилмадим. Давлат ташкилотига мутахассислигим бўйича ишга жойлашмоқчи бўлганимда Кадрлар бўлимидан Навоий шаҳрида рўйхатда турмаганлигимни рўкач қилиб, рад этишди. Уларниннг эътирози асослими?\nМурожаатчи: Р. Хидоев, Навбаҳор тумани.\nЖавоб: Ҳақиқатан ҳам Ўзбекистон Республикаси Меҳнат кодексининг 80-моддасига мувофиқ ишга кираётган шахс тегишли ҳудудда вақтинча ёки доимий рўйхатда бўлмаса, ишга қабул қилиш рад этилиши мумкин. Бундан ташқари, Маъмурий жавобгарлик тўғрисидаги кодекснинг 223-моддасига кўра, ишга қабул қилишда паспорт тизими қоидаларини бузиш энг кам иш ҳақининг ўн бараваридан ўн беш бараваригача миқдорда жарима солишга сабаб бўлади.\nМурожаатчи: Ю. Пардаев, Навоий шаҳри.\nСавол: Ишга кириш давридаги тиббий кўрик пуллими? Уни ким тўлайди?\nҲ. Худойқулов, Навой шаҳри.\nЖавоб: Ўзбекистон Республикаси Меҳнат кодексининг 214-моддасига кўра тиббий кўрикдан ўтилиши муносабати билан ходимлар чиқимдор бўлмайдилар.\nСаволга вилоят меҳнатни муҳофаза қилиш ва\nмеҳнат шароитлари экспертизаси Давлат инспекцияси бошлиғи\nФ. БОЛИЕВ жавоб берди.\nСавол: Иш берувчининг топшириғига кўра амалга оширилаётган иш жараёнида ёлланма ишчи билан содир бўлган бахтсиз ҳодиса қандай ва ким томонидан текширилади?\nМурожаатчи: Т. Рўзимуродов, Кармана тумани.\nЖавоб: Ўзбекистон Республикаси Меҳнат кодексининг 82-моддасига кўра ишга қабул қилиш қуқуқига эга мансабдор шахс ижозати билан ходимга ҳақиқатда ишлашга рухсат этилган бўлса ва бу расмийлаштирилган ёки расмийлаштирилмаганлигидан қатъий назар иш бошланган кундан эътиборан меҳнат шартномаси тузилган деб ҳисобланиши белгиланган. Юқоридагилардан келиб чиқиб, Ўзбекистон Республикаси Вазирлар Маҳкамасининг 1997 йил 6 июндаги 286-сонли қарори билан тасдиқланган Ишлаб чиқаришдаги бахтсиз ҳодисалар ва ходимлар саломатлигининг бошқа хил зарарланишини текшириш ва ҳисобга олиш тўғрисидаги Низомга мувофиқ тузилган комиссия томонидан текширилади ва корхона томонидан ҳисобга олинади.


Мактабларда молиявий қонунбузарликлар 145 миллиард сўмга кўпайди. 70 миллиард сўм ўғирланди\n28 сентябр 2021, Тошкент вақти: 13:26\n2019 йилда молиявий қонунбузарликлар 55 миллиард сўм даражасида аниқланган эди.\nХалқ таълими тизимида 2020 йилда 200 миллиард сўмлик молиявий қонунбузарликлар аниқланди. Бу ҳақда АОКАда бўлиб ўтган матбуот анжуманида Халқ таълими вазири ўринбосари Темур Комилов маълум қилди.\nРасмийнинг билдиришича, 2019 йилда молиявий қонунбузарликлар 55 миллиард сўм даражасида аниқланган эди.\n2020 йилда 6 110 та ҳолатда 70 миллиард сўмдан зиёд ўғрилик аниқланди. 520 та ҳолат бўйича 150 милиард сўмдан зиёд молиявий қонунбузарликлар юзасидан текширув материаллари ҳуқуқ-тартибот органларига топширилган.


Ўзбекистонда коронавирусдан тўлиқ тузалганлар сони 66 нафарга етди - Daryo\n18:20, 12.04.2020 65913\nЎзбекистонда коронавирусдан тўлиқ тузалганлар сони 66 нафарга етди\nЎзбекистонда яна 24 нафар бемор коронавирусдан бутунлай фориғ бўлди. Бу ҳақда Соғлиқни сақлаш вазирлиги Жамоатчилик билан алоқалар бўлими хабар берди.\nТузалганлар Вирусология илмий-текшириш институти клиникасидан соғлиқни сақлаш вазири Алишер Шодмонов ва бошқа масъуллар томонидан Республика ихтисослаштирилган терапия ва тиббий реабилитация илмий-амалий тиббиёт марказига кузатилди.\nВазирликнинг билдиришича, шифокорларнинг билими ва тажрибаси туфайли коронавирус инфекциясига чалинганлар орасида ўлим кўрсаткичларининг минимал даражада бўлиши ва аксинча, соғайганларнинг максимал даражада бўлишига эришилмоқда.\nВирусология илмий-текшириш институти клиникасидан ташқари Хоразм ва Наманган вилоятлари юқумли касалликлар шифохонасида ҳам коронавирус инфекциясига чалинган беморларнинг бутунлай соғайишига эришилмоқда. Бухоро вилояти юқумли касалликлар шифохонасида ҳам коронавирус билан касалланган 4 нафар бемор бутунлай соғайган. Улар вилоят соғлиқни сақлаш бошқармаси масъуллари иштирокида реабилитацияга кузатилган.\nТузалганларнинг икки нафари (бири Андижондан, яна бири эса Тошкент вилоятидан) Туркиядан Бухорога келган бўлиб, 26 март куни улардан олинган таҳлилларда коронавирус инфекцияси аниқланган эди. Икки нафар фарғоналик фуқаро эса чартер рейс орқали Россиядан Бухорога олиб келинган, уларда ҳам коронавирус инфекцияси тасдиқланганди.\nШунингдек, Хоразм вилоятида юқумли касалликлар шифохонасида ҳам коронавирус инфекциясига чалинган яна бир нафар бемор бутунлай соғайиб, вилоят соғлиқни сақлаш бошқармаси масъуллари иштирокида реабилитацияга кузатилди. Шу тариқа Ўзбекистонда айни пайтда коронавирусдан тўлиқ соғайганлар сони 66 нафарга етган.\nБу каби самарали натижаларга эришишда Жаҳон соғлиқни сақлаш ташкилоти, шунингдек, Германия, Жанубий Корея, Хитой, Япония каби қатор давлатларнинг нуфузли мутахассислари тавсияларидан фойдаланилмоқда. Бундан ташқари, Ўзбекистоннинг пулмонолог, кардиолог, терапевт, эндокринолог каби етакчи мутахассислари билан телемулоқот ўрнатилиб, зарур тавсиялар олиниб, уларнинг бир жамоа бўлиб фаолият кўрсатаётганлиги ана шундай ижобий ютуқларни қўлга киритишнинг муҳим омилига айланди.\nЎзбекистонда коронавирусга чалинганлар сони 12 апрель соат 16:00 ҳолатига 833 нафарга етган. Аввал Тошкентда коронавирусга қарши курашаётган шифокорларнинг навбатдаги гуруҳи ўрин алмашгани, Ўзбекистонда коронавирус юқтириб олган яна бир беморнинг вафот этгани, Ўзбекистонда карантин қоидаларини бузганлар сони 46 мингтадан ошиб кетгани ҳақида хабарлар берилган.\n07:49, 03.10.2020 269100\n10:22, 04.10.2020 184539\n20:12, 05.10.2020 223033\n07:55 Бугун 748\n07:40 Бугун 1902\n07:24 Бугун 6483\n07:09 Бугун 3598\n22:42, 24.01.2021 129558\n22:57, 24.01.2021 95616\n20:37, 24.01.2021 86780\n19:33, 24.01.2021 70551


Тошкентнинг Учтепа туманидаги савдо дўкони ёниб кетди (видео)\n22 май 2022, Тошкент вақти: 18:40\nФавқулодда вазиятлар вазирлиги тарқатган сурат, 11 октябрь, 2020\nТошкент шаҳрининг Учтепа туманидаги Outlet Centre савдо маркази 11 октябрь куни эрталаб ёниб кетди.\nТошкент шаҳар Фавқулодда вазиятлар бошқармаси берган хабарга кўра, ёнғин эрталаб соат 8:49 да келиб чиққан.\nЎт ўчирувчиларнинг воқеа жойига 5 дақиқа ичида 10 та машина билан етиб боргани айтилмоқда.\nРасмий хабарда айтилишича, ёнғин бир соат ичида ўчирилган, бу муддат ичида мажмуанинг 1500 квадрат метрлик қисми ёниб кетган.\nҲозирда ёнғин сабаблари аниқланмоқда.\nҲозирча расмий хабарда, бу ёнғинда бирор кишига шикаст етган-етмаганига оид бирор маълумот берилмади.